Source: https://ro.scribd.com/document/282896761/Drept-Procesual-Penal
Timestamp: 2020-08-12 07:02:32+00:00
Document Index: 669778

Matched Legal Cases: ['articolul 126', 'articolul 2', 'articolul 1', 'articolul 3', 'articolul 23', 'in dubio', 'articolul 5', 'articolul 19', 'articolul 21', 'articolul 10', 'articolul 23', 'articolul 9', 'articolul 6', 'articolul 22', 'articolul 128', 'Articolul 7', 'articolul 59', 'articolul 16', 'articolul 16', 'articolul 16', 'articolul 16', 'articolul 1391', 'Articolul 48', 'articolul 40']

Lector univ. dr. ELISABETA BOŢIAN
Editura BURG, Sibiu, 2014
Cap. I. Introducere în studiul dreptului procesual penal…………………………… Infracţiunea şi justiţia penală Procesul penal, mijloc de realizare a justiţiei penale Dreptul procesual penal. Obiect şi sarcini Raportul juridic procesual penal. Noţiune, conţinut şi trăsături Izvoarele dreptului procesual penal Normele procesual-penale şi interpretarea lor Aplicarea legii procesual-penale în timp Aplicarea legii procesual-penale în spaţiu
Cap. II. Principiile fundamentale ale dreptului procesual penal……………… Sistemul principiilor fundamentale ale dreptului procesual penal Legalitatea procesului penal Oficialitatea procesului penal Aflarea adevărului Rolul activ al organelor judiciare Prezumţia de nevinovăţie Garantarea libertăţii persoanei Respectarea demnităţii umane Garantarea dreptului de apărare Egalitatea persoanelor în procesul penal Operativitatea în procesul penal Limba în care se desfăşoară procesul penal; folosirea limbii oficiale prin interpret Garantarea dreptului la un proces echitabil
…p. 16
Cap. III. Participanţii în procesul penal……………………………………………p. 29 Noţiunea de participanţi în procesul penal Instanţele de judecată Ministerul Public Organele de cercetare penală Părţile în procesul penal Reprezentanţii, succesorii şi substituiţii procesuali Apărătorul în procesul penal
Cap. IV. Acţiunile în procesul penal………………………………………………….p. 46 Acţiunea în justiţie. Noţiune Acţiunea penală. Obiectul, subiecţii şi trăsăturile sale Desfăşurarea acţiunii penale
Cazurile în care acţiunea penală nu poate fi pusă în mişcare sau nu poate fi exercitată Acţiunea civilă. Obiectul, subiecţii şi trăsăturile sale Desfăşurarea acţiunii civile Raportul dintre acţiunea penală şi acţiunea civilă
Cap. V. Competenţa în materie penală……………………………………………….p. 65 Noţiunea de competenţă Formele competenţei Competenţa instanţelor de judecată Competenţa organelor de urmărire penală Prorogarea de competenţă, strămutarea, incompatibilitatea şi conflictele de competenţă
Cap. VI. Probele şi mijloacele de probă…………………………………………….p. 80 Noţiunea de probă. Importanţa probelor şi clasificarea lor Mijloacele de probă în procesul penal Declaraţiile părţilor şi ale martorilor Înscrisurile şi mijloacele materiale de probă Interceptările şi înregistrările audio-video Constatarea tehnico-ştiinţifică şi constatarea medico-legală Expertizele
Cap. VII. Măsurile preventive şi alte măsuri procesuale………
……………….p.
Noţiunea de măsuri procesuale. Clasificare Măsurile preventive. Aspecte generale Măsurile preventive privative de libertate Luarea, înlocuirea, prelungirea, revocarea şi încetarea măsurilor preventive privative de libertate Măsurile preventive restrictive de libertate Alte măsuri procesuale
Cap. VIII. Actele procesuale şi procedurale comune…………………………….p. 119 Noţiunea şi clasificarea actelor procesuale şi procedurale Termenele şi sancţiunile procedurale Citarea, comunicarea actelor procedurale, mandatul de aducere Modificarea actelor procedurale, îndreptarea erorilor materiale şi înlăturarea unor omisiuni vădite Cheltuielile judiciare şi amenda judiciară
Cap. IX. Urmărirea penală………………………………………………………… Consideraţii generale privind urmărirea penală Competenţa organelor de urmărire penală Supravegherea exercitată de procuror în activitatea de urmărire penală Desfăşurarea urmăririi penale Suspendarea urmăririi penale Soluţiile care pot fi date în timpul sau la sfârşitul urmăririi penale Prezentarea materialului de urmărire penală Terminarea urmăririi penale Trimiterea în judecată Reluarea urmăririi penale Plângerea împotriva actelor de urmărire penală Plângerea împotriva soluţiilor de netrimitere în judecată
Cap. X. Procedura plângerii prealabile…………………………………………… Noţiunea de plângere prealabilă Introducerea plângerii prealabile Aspecte particulare privind procedura plângerii prealabile
Cap. XI. Dispoziţii generale privind judecata………………………………… Noţiuni generale Principii specifice fazei de judecată Dispoziţii generale privind judecata Structura fazei de judecată
Cap. XII. Judecata în primă instanţă…………………….………………………….p. 142 Consideraţii generale Etapele procesuale ale judecăţii în primă instanţă Alte situaţii în cadrul cercetării judecătoreşti Deliberarea şi luarea hotărârii Hotărârea judecătorească. Conţinut şi structură
Cap. XIII. Căile de atac ordinare……………………………………………………p. 158 Apelul. Noţiune, declararea apelului Efectele apelului Judecarea apelului Recursul. Noţiune, declararea recursului Hotărârile penale supuse recursului Cazurile de declarare a recursului Efectele recursului Judecarea recursului
Cap. XIV. Căile extraordinare de atac…………………………………………….p. 172 Contestaţia în anulare
Revizuirea Recursul în interesul legii
Cap. XV. Executarea hotărârilor penale………………………………………… Punerea în executare a hotărârilor judecătoreşti Autoritatea de lucru judecat Schimbări şi modificări în executarea unor hotărâri Contestaţia la executare
Cap. XVI. Proceduri speciale……………………………………………………
….p. 187
Consideraţii generale. Sistemul procedurilor speciale în Codul de procedură penală Urmărirea şi judecarea unor infracţiuni flagrante Procedura privind tragerea la răspundere penală a persoanei juridice Procedura în cauzele cu infractori minori Procedura dării în urmărire Procedura reabilitării judecătoreşti Repararea pagubei materiale sau a daunei morale în cazul condamnării pe nedrept sau al privării ori restrângerii de libertate în mod nelegal Procedura în caz de dispariţie a înscrisurilor judiciare Asistenţa judiciară internaţională
Bibliografie selectivă…………………………………………………………………p. 199
CAPITOLUL I: INTRODUCERE ÎN STUDIUL DREPTULUI PROCESUAL PENAL
1. INFRACŢIUNEA ŞI JUSTIŢIA PENALĂ
2. PROCESUL PENAL, MIJLOC DE REALIZARE A JUSTIŢIEI PENALE
3. DREPTUL PROCESUAL PENAL. OBIECT. SARCINI
4. RAPORTUL JURIDIC PROCESUAL PENAL. NOŢIUNE, CONŢINUT ŞI TRĂSĂTURI
5. IZVOARELE DREPTULUI PROCESUAL PENAL
6. NORMELE PROCESUAL PENALE ŞI INTERPRETAREA LOR
7. APLICAREA LEGII PROCESUAL PENALE ÎN TIMP
8. APLICAREA LEGII PROCESUAL PENALE ÎN SPAŢIU
În cea mai largă accepţiune a termenului, infracţiunea este acea faptă a omului, interzisă de lege sub o sancţiune specifică, represivă, denumită pedeapsă. Infracţiunile reprezintă cele mai grave abateri şi sunt sancţionate de normele jurice penale. Împotriva persoanelor care săvârşesc infracţiuni, societatea este datoare să reacţioneze în virtutea dreptului de a trage la răspundere penală pe făptuitor şi de a-l obliga să suporte consecinţele faptei sale ilicite. Pentru tragerea la răspundere penală a celor ce comit infracţiuni, statul desfăşoară o activitate specifică, intitulată justiţie penală. Săvârşirea unei infracţiuni de către o persoană nu atrage însă în mod automat aplicarea unei pedepse. Sancţionarea făptuitorului nu se poate face decât prin intermediul unui complex de activităţi specifice, îndeplinite de organele judiciare şi care se finalizează prin condamnarea făptuitorului de către instanţa de judecată. Prin termenul “justiţie penală” înţelegem aşadar activitatea desfăşurată de instanţele judecătoreşti în materie penală, prin intermediul căreia, cei care comit infracţiuni, sunt judecaţi şi sancţionaţi penal. De cele mai multe ori, judecarea şi condamnarea infractorilor nu se pot face fără ajutorul altor activităţi complementare ca: identificarea făptuitorilor, stabilirea vinovăţiei acestora, strângerea probelor, etc. şi care sunt îndeplinite de alte organe ale statului decât instanţele judecătoreşti. Aceste activităţi auxiliare justiţiei penale sunt desfăşurate de către procurori şi
organele de cercetare penală şi poartă denumirea generică de urmărire penală, aşa după cum organele de stat care o desfăşoară sunt intitulate organe de urmărire penală. Actul de justiţie penală este deci precedat de activitatea de urmărire penală. Organele statului care realizează urmărirea penală şi judecarea infractorilor sunt denumite organe judiciare, iar activitatea acestora este intitulată activitate judiciară. De remarcat este faptul că noţiunea de activitate judiciară este mai largă decât aceea de justiţie penală, iar organele judiciare includ pe lângă judecători ori instanţe judecătoreşti şi organele de urmărire penală. Justiţia penală ca activitate specifică este înfăptuită doar de instanţele judecătoreşti, iar articolul 126 alineatul 1 din Constituţie prevede în acest sens că “justiţia se realizează prin Înalta Curte de Casaţie şi Justiţie şi prin celelalte instanţe judecătoreşti stabilite de lege”. În activitatea judiciară, pe lângă organele specializate ale statului (organe de cercetare penală, procurori, judecători de drepturi şi libertăţi, judecători de cameră preliminară şi instanţe de judecată), mai participă avocaţii, părţile (inculpatul, partea civilă şi partea responsabilă civilmente), subiecţii procesuali principali (suspectul şi partea vătămată) precum şi alţi subiecţi procesuali (martori, experţi, interpreţi, agenţi procedurali, organe speciale de constatare, precum şi orice alte persoane sau organe cu drepturi şi atribuţii în procedurile judiciare penale, prevăzute în lege).
După cum am văzut deja, săvârşirea unei infracţiuni nu declanşează automat aplicarea sancţiunii. La aceasta se ajunge doar după parcurgerea unui ansamblu de activităţi specifice, denumite în mod generic, proces penal. Procesul penal se defineşte ca fiind activitatea reglementată de lege, desfăşurată de organele judiciare, cu participarea părţilor, avocaţilor şi a altor subiecţi procesuali, în scopul constatării la timp şi în mod complet a faptelor ce constituie infracţiuni, astfel ca orice persoană care a săvârşit o infracţiune să fie pedepsită potrivit vinovăţiei sale şi nici o persoană nevinovată să nu fie trasă la răspundere penală. Din această definiţie se pot desprinde scopul şi trăsăturile specifice procesului penal. Scopul direct şi imediat al procesului penal este constatarea la timp şi în mod complet a infracţiunilor şi tragerea la răspundere penală a celor care le-
au comis, iar scopul indirect sau mediat este asigurarea ordinii de drept, precum şi apărarea drepturilor şi intereselor legitime ale persoanelor. Ca trăsături ale procesului penal, în baza definiţiei date putem enumera:
- procesul penal este o activitate complexă, dinamică şi organizată în
care se urmăreşte aflarea adevărului (însăşi denumirea de proces derivă din cuvântul latin “processus” care înseamnă progres, înaintare ).
- procesul penal se desfăşoară în baza legii. Legea reglementează foarte
precis drepturile şi obligaţiile participanţilor, modalităţile în care trebuie să se
efectueze anumite activităţi, succesiunea lor, conţinutul unor acte procedurale. Încălcarea legii în procesul penal va atrage aplicarea unor sancţiuni de drept administrativ, civil sau chiar penal acelor subiecţi care au încălcat legea în realizarea activităţii procesuale.
- la desfăşurarea procesului penal participă organele judiciare, avocaţii, părţile şi alţi subiecţi procesuali.
- procesul penal se desfăşoară într-o cauză penală. Doar săvârşirea unei
infracţiuni poate declanşa procesul penal. Fapta săvârşită constituie obiectul material al procesului penal, iar raportul juridic de drept penal corespunzător, este obiectul juridic al procesului penal. Ca activitate complexă în care sunt antrenate organele judiciare, părţile şi alte persoane, procesul penal cuprinde patru faze:
1. Urmărirea penală: ea vizează identificarea făptuitorilor, administrarea probelor, luarea măsurilor procesuale precum şi decizia de a trimite sau nu în judecată persoana vinovată. 2. Procedura camerei preliminare: această fază este ulterioară trimterii în judecată şi are ca scop verificarea competenţei şi legalităţii sesizării instanţei, a legalităţii probelor administrate şi actelor efectuate de organele de urmărire penală. 3. Judecata: cea mai importantă fază, permite continuarea activităţii începute în faza urmăririi penale, desfăşurându-se cu respectarea principiilor de publicitate, oralitate, contradictorialitate, continuitate şi nemijlocire şi soluţionează conflictul de drept penal născut din săvârşirea infracţiunii.
îndeplinire a dispoziţiilor conţinute în hotărârile judecătoreşti rămase definitive. În literatura de specialitate se afirmă că există şi o fază ulterioară fazei de executare a hotărârilor penale, aşa numita fază post-executorie care are ca scop stingerea consecinţelor condamnării: reabilitarea, repararea pagubei materiale ori a daunei morale în cazul privării nelegale de libertate,
condamnării pe nedrept sau în alte cazuri. Unii autori contestă existenţa celei de-a patra faze a procesului penal, considerând că procesul penal ia sfârşit odată cu executarea pedepsei. Cu toate acestea, în realitate, încheierea executării pedepsei nu duce la stingerea tuturor consecinţelor condamnării. Aceste faze caracterizează procesul penal tipic, dar există şi situaţii când legea reglementează procese penale atipice cărora le lipsesc atât faza camerei preliminare, faza de judecată cât şi executarea şi faza post-executorie (acele procese penale care iau sfârşit în urma ordonanţei procurorului de scoatere de clasare sau renunţare la urmărirea penală).
3. Dreptul procesual penal. Obiect. Ştiinţa dreptului procesual penal
Dreptul procesual penal este definit ca ansamblul normelor juridice care reglementează procesul penal. Cele mai multe norme de drept procesual penal se regăsesc în Codul de procedură penală, în Legea nr. 304/2004 privind organizarea judiciară, Legea nr. 303/2004 privind statutul judecătorilor şi procurorilor, Legea nr. 567/2004 privind personalul auxiliar de specialitate al instanţelor judecătoreşti şi al parchetelor de pe lângă acestea, precum şi în alte legi speciale. Obiectul dreptului procesual penal îl constituie chiar procesul penal şi deci cele două noţiuni nu trebuie confundate: procesul penal este o activitate reglementată de lege, pe când dreptul procesual penal este un ansamblu de norme juridice. Ştiinţa dreptului procesual penal este ştiinţa care se ocupă cu studiul acestor norme juridice şi ea are ca obiect studierea normelor juridice procesual-penale şi a raporturilor juridice pe care acestea le reglementează. Prin urmare, ştiinţa dreptului procesual penal este un ansamblu de cunoştinţe despre dreptul procesual penal. Ca metode, această ştiinţă foloseşte: metoda logică, metoda comparativă, metoda istorică, etc. şi îşi desfăşoară activitatea în următoarele direcţii:
- cercetarea normelor de drept procesual penal în vigoare (a dreptului pozitiv),
- cercetarea practicii judiciare în aplicarea normelor de drept procesual penal
- studiul legislaţiei, practicii judiciare şi a lucrărilor de specialitate apărute în alte ţări
- valorificarea ideilor inovatoare în domeniul procedurii penale
Ştiinţa dreptului procesual penal colaborează şi cu alte ştiinţe cum ar fi:
ştiinţa dreptului penal, medicina legală, criminalistica, psihologia judiciară, statistica judiciară, psihiatria judiciară, etc.
Săvârşirea unei infracţiuni dă naştere unui raport de conflict, iar prin
aducerea acestui conflict în faţa organelor judiciare, în vederea soluţionării, se creează un raport juridic procesual penal. Raporturile juridice care apar în cadrul procesului penal şi sunt reglementate de normele procesual penale, poartă denumirea de raporturi juridice procesual penale. Ca orice raport juridic şi raportul juridic procesual penal are ca elemente constitutive:
1. subiecţii
2. conţinutul
3. obiectul.
Subiecţii raportului juridic procesual penal sunt participanţii la procesul penal şi anume: organele judiciare (instanţa de judecată, judecătorul de cameră preliminară, judecătorul de drepturi şi libertăţi, procurorul, organele de cercetare penală), avocaţii, părţile (inculpatul, partea civilă, partea responsabilă civilmente), subiecţii procesuali principali (suspectul şi partea vătămată), precum şi alţi subiecţi procesuali. Conţinutul raportului juridic procesual penal este format din totalitatea drepturilor şi obligaţiilor pe care le au participanţii la procesul penal. Obiectul raportului juridic procesual penal îl constituie stabilirea existenţei sau inexistenţei raportului juridic penal şi determinarea conţinutului acestui raport juridic. Raporturile juridice procesual penale se caracterizează prin următoarele trăsături specifice:
- sunt raporturi juridice de putere, adică prin ele se manifestă autoritatea şi puterea statului în domeniul tragerii la răspundere penală a persoanelor care săvârşesc infracţiuni - iau naştere de cele mai multe ori în afara acordului de voinţă al părţilor, întrucât relaţiile sociale se transformă în raporturi juridice procesual penale la iniţiativa organelor judiciare competente
- în raporturile juridice procesual penale, unul din subiecţi este întotdeauna un organ de stat.
- drepturile subiective ale organelor judiciare constituie de fapt
obligaţii pentru aceste organe, ( de ex. când se afirmă că procurorul are dreptul
să pună în mişcare acţiunea penală, prin aceasta se înţelege că el are obligaţia să acţioneze astfel atunci când sunt întrunite condiţiile prevăzute de lege.
Din punct de vedere material, prin izvor al dreptului sau izvor de drept, se înţeleg condiţiile materiale de existenţă ale societăţii. Din punct de vedere formal sau juridic, izvoarele dreptului procesual
penal sunt reprezentate de normele juridice obligatorii care au ca obiect de reglementare modul de desfăşurare a procesului penal. Concret, izvoarele juridice ale dreptului procesual penal sunt următoarele:
a. Constituţia care stabileşte reguli cu caracter general ce prezintă
aplicabilitate în înfăptuirea justiţiei, cum ar fi: egalitatea cetăţenilor în faţa legii, inviolabilitatea domiciliului, inviolabilitatea libertăţii şi siguranţei persoanei, prezumţia de nevinovăţie, etc.
b. Codul de procedură penală, adoptat prin Legea nr. 135/2010,
principalul izvor de drept procesual penal, este structurat pe două părţi: partea
generală şi partea specială. El conţine majoritatea dispoziţiilor ce guvernează desfăşurarea procesului penal. c. Codul penal conţine şi el anumite dispoziţii referitoare la desfăşurarea procesului penal
d. Codul civil
f. alte legi speciale cum ar fi: Legea nr. 304/2004 privind organizarea
judiciară, Legea nr. 678/2001 privind prevenirea şi combaterea traficului de
persoane, Legea nr. 303/2004 privind statutul judecătorilor şi procurorilor, etc.
g. tratatele şi convenţiile internaţionale prin care statele lumii îşi
acordă reciproc asistenţă juridică şi la care România a aderat. Mai există însă şi izvoare de drept procesual penal, subordonate legii şi aici putem enumera: hotărârile de guvern, ordonanţele de urgenţă, ordinele ministrului de justiţie, deciziile Curţii Constituţionale, deciziile Înaltei Curţi de Casaţie şi Justiţie date în urma recursurilor în interesul legii, deciziile Curţii Europene a Drepturilor Omului.
În ceea ce priveşte practica judiciară sau jurisprudenţa, ea nu este considerată izvor de drept, dar ea poate influenţa, atunci când este conformă cu legea, soluţionarea cauzelor penale. Cutuma (obiceiul) nu constituie nici ea izvor de drept procesual penal, deoarece desfăşurarea procesului penal nu se poate face în baza unor reguli de conduită fără caracter obligatoriu.
Normele procesual penale sunt acele norme juridice care reglementează desfăşurarea procesului penal. Ele se adresează doar celor care participă la procesul penal şi în ele se prevăd organele competente să îndeplinească activităţile procesual-penale, atribuţiile acestora, drepturile şi obligaţiile persoanelor care participă la procesul penal, sancţiunile care pot fi aplicate în cazul încălcării normelor procesual penale. Structura normei juridice procesual penale este aceeaşi cu a oricărei norme juridice: ipoteză, dispoziţie şi sancţiune, cu diferenţa că uneori din cuprinsul normei lipseşte fie ipoteza, fie sancţiunea, ori chiar amândouă. Cu toate acestea, atât ipoteza cât şi sancţiunea pot fi deduse din alte norme juridice. Prin interpretarea normelor juridice înţelegem operaţiunea logică
prin care se caută sensul exact al legii şi este necesară pentru corecta aplicare a acesteia. 1. După subiectul care face interpretarea putem distinge între:
- interpretarea legală, făcută de însuşi organul care a edictat legea şi are caracter obligatoriu,
(cauzală
jurisprudenţială),
organele judiciare care aplică legea într-o anumită cauză,
- interpretarea doctrinară este realizată de cercetătorii din domeniul
dreptului, este neoficială, nu are caracter obligatoriu, dar poate influenţa atât procesul de legiferare cât şi practica judiciară.
2. După metodele folosite avem:
- interpretarea gramaticală care urmăreşte înţelegerea din punct de
vedere etimologic a termenilor folosiţi, conexiunile gramaticale şi împărţirea
frazei în propoziţii
- interpretarea sistematică ce vizează înţelegerea conţinutului unei norme juridice prin corelarea cu alte dispoziţii legale
lămurirea
conţinutului unei norme juridice cu ajutorul raţionamentelor logice. 3. După efectele produse putem avea:
- interpretarea declarativă, ce are în vedere redarea integrală a textului
de lege interpretat,
- interpretarea restrictivă are loc în situaţia în care se constată că textul
de lege a spus mai mult decât s-a vrut (litera legii depăşeşte voinţa legii),
- interpretarea extensivă se foloseşte în situaţia în care textul de lege
spune mai puţin decât a vrut să spună legea (prin interpretare se extinde norma şi la alte ipoteze care se subînţeleg în mod implicit).
raţională)
Aplicarea legii procesual-penale în timp se încadrează între cele două momente specifice acţiunii oricărei legi: intrarea în vigoare şi ieşirea din
vigoare. Potrivit art. 78 din Constituţia României, intrarea în vigoare are loc la 3 zile de la data publicării în Monitorul Oficial, sau la o dată ulterioară prevăzută în textul legii. Ieşirea din vigoare se poate realiza prin abrogare totală sau parţială, ajungerea legii la termen (în cazul legilor temporare), prin modificare ori prin căderea legii în desuetudine. Aplicarea legii procesual-penale în timp este guvernată de principiul activităţii, ceea ce înseamnă că legea se aplică din momentul intrării în vigoare şi până la momentul ieşirii sale din vigoare. La aplicarea legii procesual-penale nu se ia în considerare data săvârşirii infracţiunii, ci data la care se efectuează actul procesual sau procedural, chiar dacă procesul a fost început anterior intrării în vigoare a legii. De la principiul activităţii legii procesual penale există însă şi excepţii:
- legea procesual penală retroactivează când dispoziţii ale noii legi sunt
aplicabile şi actelor efectuate sub legea anterioară (de ex., nulitatea unui act efectuat sub legea anterioară poate fi invocată numai în condiţiile noii legi)
- legea procesual-penală ultraactivează atunci când unele dispoziţii din
legea anterioară se aplică şi sub noua lege (de ex. regulile de competenţă rămân valabile în procesele pentru care nu există o hotărâre definitivă ). Situaţiile tranzitorii sunt întâlnite atunci când se trece de la aplicarea unei legi la aplicarea altei legi noi şi de regulă, aceste situaţii sunt reglementate de legea nouă care adoptă soluţia optimă pentru respectiva situaţie tranzitorie. De principiu, norma procesual-penală ieşită din vigoare nu
va mai putea fi aplicată actelor ce se vor efectua după această dată, chiar dacă se referă la o cauză începută sub imperiul ei. Tot astfel, norma de drept procesual penal intrată în vigoare nu se aplică actelor şi lucrărilor efectuate potrivit legii anterioare, deci actele şi lucrările efectuate sub vechea lege rămân valabile, dar se aplică actelor şi lucrărilor efectuate după intrarea sa în vigoare, indiferent dacă procesul penal a fost pornit sub norma veche sau sub norma nouă.
8. Aplicarea legii procesuale în spaţiu
La baza aplicării normelor procesual-penale în spaţiu se află principiul teritorialităţii în conformitate cu care legea procesual-penală este exclusiv teritorială şi nu se poate aplica decât actelor procesuale sau măsurilor dispuse pe teritoriul ţării. Acest principiu este dedus din conţinutul dispoziţiilor constituţionale cuprinse în art. 1 alineatele 1 şi 5, în conformitate cu care România este stat naţional, suveran şi independent, unitar şi indivizibil, în care respectarea Constituţiei, a supremaţiei sale şi a legilor ei, este obligatorie. În timp ce legea penală are în vedere locul săvârşirii infracţiunii, legea procesual-penală are în vedere locul unde se realizează actul de procedură penală. Numai organele judiciare române pot efectua în România acte procesual-penale şi numai după legea procesual-penală română. Prin teritoriu se înţelege potrivit articolului 8 din noul Cod penal, întinderea de pământ, marea teritorială şi apele cu solul, subsolul şi spaţiul aerian, cuprinse între frontierele de stat. Politica de colaborare a statului nostru cu alte state în lupta împotriva infracţionalităţii impune acceptarea unor derogări de la principiul teritorialităţii care guvernează aplicarea normelor procesual-penale. În aceste situaţii, legea permite ca actele procedurale efectuate în ţara noastră potrivit legii române, să producă efecte juridice şi în alte ţări şi corelativ, actele procedurale efectuate în alte state, să producă consecinţe juridice în România. Excepţiile de la principiul teritorialităţii fac de cele mai multe ori obiectul asistenţei juridice internaţionale, aceasta constând în sprijinul reciproc pe care ţările şi-l acordă în lupta împotriva infracţionalităţii. În prezent, regulile privind asistenţa juridică internaţională se regăsesc în Legea nr. 302/2004 privind cooperarea judiciară internaţională în materie penală, aşa cum a fost modificată şi completată. Obiectul asistenţei judicare în matrie penală îl formează următoarele activităţi:
 Extrădarea
 Emiterea sau executarea mandatelor europene de extrădare
 Transferul de proceduri în materie penală
 Recunoaşterea şi executarea hotărârilor în materie penală
 Transferarea persoanelor condamnate
 Comisiile rogatorii
 Înfăţişarea martorilor, experţilor şi a persoanelor urmărite
 Notificarea actelor de procedură care se întocmesc ori se depun într-un proces penal
 Cazierul judiciar
O altă excepţie de la principiul teriorialităţii legii penale o constituie imunitatea de jurisdicţie a reprezentanţilor diplomatici. Potrivit articolului 13 din noul Cod penal, legea penală nu se aplică infracţiunilor săvârşite de către reprezentanţii diplomatici ai statelor străine sau de către alte persoane care în conformitate cu tratatele internaţionale, nu sunt supuse jurisdicţiei penale a statului român. Tocmai de aceea, personalul diplomatic şi consular acreditat în ţara noastră se bucură de imunitate de jurisdicţie penală absolută, ceea ce înseamnă că membrii săi nu pot fi reţinuţi, arestaţi, trimişi în judecată, chemaţi în faţa instanţei ori citaţi ca martori. De imunitate de jurisdicţie penală se bucură potrivit convenţiilor internaţionale la care şi România este parte, membrii echipajelor navelor şi aeronavelor militare străine, militarii unor ţări aflaţi în trecere pe teritoriul ţării noastre, reprezentanţii unor organisme cu caracter internaţional (Uniunea Europeană, Consiliul Europei, etc.) aflaţi pe teritoriul român cu diverse prilejuri.
CAPITOLUL II: PRINCIPIILE FUNDAMENTALE ALE PROCESULUI PENAL ROMÂN
1. PRINCIPIILE FUNDAMENTALE ALE PROCESULUI PENAL ROMÂN. NOŢIUNE
Activitatea organelor judiciare este strict subordonată cadrului legal şi nici o acţiune în afara acestui cadru legal nu este permisă. Normele care ordonează desfăşurarea procesului penal pot avea valoare de principii, iar altele regelementează doar unele activităţi sau raporturi judiciare. Principiile fundamentale sunt consacrate în actualul Cod de procedură penală ca reguli de bază în procesul penal şi se pot defini ca fiind regulile generale care guvernează toate instituţiile procesuale şi fazele procesului penal. Ele reflectă trăsăturile esenţiale ale procesului penal român. Principiile fundamentale se constituie într-un sistem care asigură desfăşurarea procesului penal în conformitate cu cerinţele unui stat de drept civilizat şi sunt consacrate în mod expres de lege (Constituţie, Codul de procedură penală) şi în tratatele internaţionale la care a aderat şi România. În Codul de procedură penală, Titlul I intitulat “Principiile şi limitele aplicării legii procesuale penale” cuprinde normele care dau expresie acestor principii. Acţiunea principiilor fundamentale este limitată de prevederile legii, deoarece este necesar ca interesele generale ale societăţii să fie îmbinate cu cele particulare, ale individului. Cadrul principiilor fundamentale ale procesului penal român a fost perfecţionat în ultimii ani, astfel că în prezent putem vorbi de un sistem al principiilor îmbogăţit prin adoptarea unui nou Cod de procedură penală, cât şi prin consacrarea lor constituţională. Ratificarea de către Parlamentul României a Convenţiei europene pentru apărarea drepturilor omului şi a libertăţilor fundamentale, a determinat introducerea în noul cod a principului dreptului la un proces echitabil şi într- un termen rezonabil. Ţinând seama de consideraţiile făcute anterior, putem concluziona că sistemul principiilor fundamentale ale procesului penal se compune în prezent din următoarele reguli de bază:
Garantarea dreptului la un proces echitabil şi termenul rezonabil al procesului penal
Garantarea libertăţii şi siguranţei persoanei
10.Respectarea demnităţii umane şi a vieţii private 11.Limba în care se desfăşoară procesul penal şi dreptul la interpret 12.Egalitatea persoanelor în procesul penal
2.1. Legalitatea procesului penal Acest principiu îl regăsim înscris în articolul 2 din Codul de procedură penală şi el presupune ca întregul procesul penal să se desfăşoare potrivit legii (nullum judicium sine lege) . Legalitatea procesului penal reprezintă o transpunere în dreptul procesual penal a principiului general al legalităţii consfinţit în articolul 1 alineatul 5 din Constituţie potrivit căruia, “în România, respectarea Constituţiei, a supremaţiei sale şi a legilor este obligatorie”. Legalitatea procesului penal este asigurată în toate fazele procesului penal, deci atât în faza de urmărire penală cât şi în faza camerei preliminare, a judecăţii şi a executării hotărârilor penale, precum şi în cea post-executorie. În acest sens, articolul 3 alineatul al 3-lea din Legea nr. 303/2004 privind statutul judecătorilor şi procurorilor, precizează că judecătorii sunt independenţi, se supun numai legii şi trebuie să fie imparţiali. Organele judiciare şi participanţii la procesul penal trebuie să acţioneze numai în condiţiile şi limitele prevăzute de lege. Activitatea procesual penală se desfăşoară numai de către organele judiciare instituite în acest scop. De asemenea, organele judiciare trebuie să acţioneze cu stricta respectare a competenţei conferite de lege şi să asigure părţilor deplina exercitare a drepturilor procesuale. Respectarea acestui principiu este asigurată de mai multe garanţii şi anume:
- nerespectarea legii poate atrage o serie de sancţiuni cum ar fi: anularea
actelor întocmite în condiţii nelegale, aplicarea de sancţiuni administrative, civile sau penale. Pentru săvârşirea unor abateri judiciare pot fi aplicate amenzi judiciare.
- dacă subiecţii oficiali încalcă legea în cursul procesului penal, ei pot fi
traşi la răspundere civilă şi chiar penală ( repararea în condiţiile articolelor 504-507 din Codul de procedură penală a pagubei materiale sau a daunei morale în cazul condamnării pe nedrept sau al privării ori restrângerii de libertate în mod nelegal, răspunderea patrimonială a statului pentru prejudiciile cauzate prin erori judiciare, în conformitate cu disp. art. 52 alin 3 din Constituţie ) - instituirea supravegherii şi controlului judiciar care are menirea de descoperire a încălcărilor de lege şi aplicarea sancţiunilor de natură procesuală sau de altă natură. Astfel, procurorul conduce şi controlează activitatea poliţiei judiciare ( art. 2 din Legea nr. 364/2004 privind organizarea şi funcţionarea poliţiei judiciare ); instanţa de judecată are posibilitatea să verifice în condiţiile legii, legalitatea activităţii de urmărire penală, iar activitatea instanţei de judecată este controlată de instanţa ierarhic superioară.
2.2. Separarea funcţiilor judiciare Acest principiu a fost introdus în noul Cod de procedură penală în art. 3 şi se referă la existenţa şi exercitarea a patru funcţii judiciare distincte în procesul penal şi anume:
- funcţia de urmărire penală;
- funcţia de dispoziţie asupra drepturilor şi libertăţilor fundamentale ale persoanei în faza de urmărire penală,
- funcţia de verificare a legalităţii trimiterii ori netrimiterii în judecată;
- funcţia de judecată.
Aceste funcţii se exercită de regulă din oficiu, nefiind necesară intervenţia ori stăruinţa părţilor/subiecţilor procesuali în acest sens. Cu toate acestea, în mod excepţional, există situaţii în care exercitarea funcţiilor judiciare este condiţionată de o anumită manifestarea de voinţă (depunerea plângerii prealabile, autorizarea ori sesizarea de către organul competent, etc.) Din cele patru funcţii judiciare existente în procesul penal, funcţia de verificare a legalităţii trimiterii ori netrimiterii în judecată este compatibilă cu funcţia de judecată. Celelate funcţii judiciare nu sunt compatibile, ceea ce înseamnă că nu pot fi exercitate de aceeaşi persoană.
Funcţia de urmărire penală este exercitată de către procuror şi organele de cercetare penale care strâng probele necesare pentru a se stabili dacă există temeiuri de trimitere în judecată. Funcţia de dispoziţie asupra drepturilor şi libertăţilor fundamentale se exercită de către judecătorul desemnat cu atribuţii în acest sens, pe parcursul fazei de urmărire penală. Funcţia de verificare a legalităţii trimiterii ori netrimiterii în judecată se exercită de către judecătorul de cameră preliminară care se va pronunţa asupra rechizitoriilor şi asupra soluţiilor de netrimitere în judecată întocmite de către procurori. Funcţia de judecată este exercitată de către instanţele de judecată, în complete constituita potrivit legii.
2.3. Principiul prezumţiei de nevinovăţie. A fost consacrat pentru prima dată de Declaraţia Drepturilor Omului şi ale Cetăţeanului elaborată în timpul Revoluţiei Franceze. În legislaţia noastră a fost înscris în Constituţie în articolul 23 alineatul al 11-lea cu următorul conţinut: “până la rămânerea definitivă a hotărârii judecătoreşti de condamnare, persoana este considerată nevinovată”. Potrivit articolului 4 din Codul de procedură penală, persoana are dreptul de a fi considerată nevinovată, până la stabilirea vinovăţiei sale printr- o hotărâre penală definitivă. Înscrierea acestui principiu în legislaţiile lumii este expresia superiorităţii acelor concepţii criminologice care consideră că nu există criminali înnăscuţi, iar criminalitatea este rezultatul acţiunii mai multor factori de natură economică, socială, politică, biolgică, etc. Vinovăţia se stabileşte aşadar în cadrul unui proces, cu respectarea garanţiilor procesuale, iar simpla învinuire ori inculpare nu înseamnă şi stabilirea vinovăţiei. În dreptul nostru, suspectul sau inculpatul nu trebuie să-şi dovedească nevinovăţia, iar sarcina probei revine organelor judiciare. Până la adoptarea unei hotărâri penale definitive de condamnare, renunţare la aplicarea pedepsei, amânarea aplicării pedepsei sau încetare a procesului penal, inculpatul are statutul de persoană nevinovată. Răsturnarea prezumţiei simple de nevinovăţie se poate face numai prin probe certe de vinovăţie. Orice îndoială se interpretează în favoarea învinuitului sau inculpatului conform principiului “in dubio pro reo”, iar în caz de îndoială ce nu poate fi înlăturată prin probe, trebuie să se pronunţe o soluţie de achitare. După rămânerea definitivă a hotărârii de condamnare, prezumţia de nevinovăţie va fi răsturnată cu efecte “erga omnes” (faţă de oricine).
Pentru a se asigura deplina aplicare a acestui principiu, este necesară existenţa unui cadru legislativ adecvat care să permită funcţionarea acelor instituţii procesuale menite să ducă la o bună administrare a probelor în procesul penal. În cursul procesului penal, luarea măsurilor preventive se poate face doar în strictă conformitate cu legea şi în cazurile prevăzute în aceasta, asigurându-se caracterul de excepţie al restrângerii libertăţilor individului până la stabilirea deplină a vinovăţiei. Respectarea strictă a acestui principiu asigură posibilitatea stabilirii vinovăţiei unei persoane doar pe baza probelor, în cadrul unui proces penal civilizat în care sunt excluse abuzurile şi erorile judiciare.
2.4. Principiul aflării adevărului. În articolul 5 din Codul de procedură penală se prevede că organele judiciare au obligaţia să asigure în baza probelor, aflaraea adevărului cu privire la faptele şi împrejurările cauzei, precum şi cu privire la persoana suspectului sau inculpatului
Aflarea adevărului în procesul penal presupune ca între concluziile la care ajung organele judiciare şi realitatea obiectivă să existe o concordanţă deplină. Pentru a ajunge la adevăr, în cursul procesului penal trebuie desfăşurate activităţi de cercetare a faptelor, a împrejurărilor în care acestea s- au săvârşit precum şi a persoanelor implicate. Ca regulă de bază a procesului penal, aflarea adevărului se regăseşte în legislaţia a numeroase ţări. Din punct de vedere filosofic, adevărul reprezintă reflectarea justă, verificată prin practică a obiectelor şi fenomenelor din natură şi societate, existente în afara conştiinţei şi independent de ea. În procesul penal, organele judiciare sunt ţinute să procedeze la aflarea adevărului şi la înlăturarea erorilor în cadrul limitat al faptelor şi împrejurărilor care fac obiectul probaţiunii. Pentru aceasta trebuie stabilită procedura adecvată pentru a se asigura organelor judiciare posibilitatea ca prin respectarea drepturilor şi libertăţilor fundamentale, să ajungă cu ajutorul probelor la adevăr. Acest principiu exprimă următoarele cerinţe:
- organele judiciare sunt obligate prin dispoziţiile Codului de
procedură penală ca fiecare măsură procesuală sau hotărâre să o ia doar pe
baza adevărului stabilit prin probe
- administrarea şi evaluarea probelor trebuie să se facă după
principiile libertăţii probelor şi a liberei lor aprecieri - activitatea organelor judiciare trebuie desfăşurată în aşa fel încât să permită administrarea tuturor probelor, fără piedici formale, iar atunci când
se constată că o hotărâre, chiar definitivă, conţine o eroare judiciară, să fie prevăzute căi de atac pentru înlăturarea ei - în activitatea pe care o desfăşoară, organele judiciare sunt obligate să strângă şi să administreze probe atât în favoarea cât şi în defavoarea suspectului sau inculpatului. Dacă probele propuse în favoarea suspectului ori inculpatului sunt respinse ori nu sunt consemnate de către organul judiciar cu rea-credinţă, poate intervebi sancţiunea nulităţii relative a actului, în condiţiile art. 282 din cod.
2.5. Non bis in idem Acest principiu a fost consacrat în art. 6 din noul Cod de procedură penală şi reprezintă o consecinţă a autorităţii de lucru judecat de care trebuie să se bucure hotărârile penale definitive. Traducerea literală a expresiei latine este „nu de două ori pentru aceeaşi vină”, iar regula a funcţionat încă din cele mai vechi timpuri. Potrivit acestui text de lege, nicio persoană nu poate fi urmărită sau judecată pentru săvârşirea unei infracţiuni atunci când faţă de acea persoană s- a pronunţat anterior o hotărâre penală definitivă cu privire la aceeaşi faptă, chiar dacă acelei fapte i s-ar da o altă încadare juridică. Aplicarea principiului are în vedere atât urmărirea penală a persoanei cât şi judecarea acesteia, iar existenţa unei hotărâri penale definitive faţă de acea persoană cu privire la o anumită faptă constituie unul dintre cazurile în care acţiunea penală nu poate fi pusă în mişcare sau nu poate fi exercitată (art. 16 alin. 1 lit. i din noul Cod de procedură penală).
2.6. Principiul oficialităţii în materia punerii în mişcare şi a exercitării acţiunii penale Acest principiu este înscris în art. 7 din noul Cod de procedură penală şi constă în obligaţia procurorului de a pune în mişcare şi de a exercita acţiunea penală din oficiu, ori de câte ori există probe din care rezultă că s-a săvârşit o infracţiune şi nu există nicio cauză legală de împiedicare. Pentru începerea urmăririi penale nu sunt necesare cereri ori stăruinţe ale părţilor sau ale altor participanţi la procesul penal, întrucât săvârşirea infracţiunilor prezintă pericol pentru întreaga societate care este datoare să reacţioneze imediat ce se comite o faptă penală. Principiul oficialităţii în ceea ce priveşte punerea în mişcare şi exercitarea acţiunii penale se regăseşte în toate legislaţiile procesual-penale din lume.
Acest principiu acţionează în faza urmăririi penale şi presupune obligaţia organelor de cercetare penală de a începe urmărirea penală, de a efectua actele de cercetare, precum şi obligaţia procurorului de a dispune trimiterea în judecată atunci când sunt întrunite condiţiile prevăzute de lege. Uneori însă, legea opreşte organele judiciare să-şi exercite atribuţiile în lipsa unei manifestări de voinţă din partea persoanei sau organului considerat de lege ca interesat în tragerea la răspundere penală. Aici distingem mai multe situaţii:
- oficialitatea este înlăturată atât în ceea ce priveşte declanşarea cât şi
desfăşurarea procesului penal în cazul infracţiunilor pentru care este necesară
plângerea prealabilă a persoanei vătămate. Astfel persoana vătămată este cea care decide dacă este cazul să sesizeze organele judiciare, dacă doreşte continuarea procesului penal sau dacă este cazul să pună capăt acestuia prin împăcare ori retragerea plângerii.
- oficialitatea este înlăturată numai în ceea ce priveşte declanşarea
procesului penal atunci când legea condiţionează începerea urmăririi penale de sesizarea sau autorizarea organului competent (de ex. acţiunea penală pentru
infracţiunile prevăzute în art. 413 - 417 contra ordinii şi disciplinei militare din noul Cod penal, se pune în mişcare numai la sesizarea comandantului).
- oficialitatea este înlăturată doar în privinţa desfăşurării procesului
penal, acesta începând din oficiu. O situaţie de acest gen se întâlneşte în cazul infracţiunilor comise de către cel care reprezintă legal ori încuviinţează actele
persoanei vătămate care este lipsită de capacitate de exerciţiu ori cu capacitate de exercţiţiu restrânsă; în aceste situaţii, conform art. 289 alin. 8 din cod, sesizarea organelor de urmărire penală se face din oficiu. Toate aceste limitări ale principiul oficialităţii se justifică prin necesitatea protejării intereselor unor persoane fizice atunci când acestea au suferit atingeri sau vătămări ale persoanei proprii ori prin necesitatea de a asigura buna desfăşurare a activităţii în sectoare de interes ridicat.
În ceea ce priveşte soluţionarea laturii civile a procesului penal, regula este aceea a disponibilităţii. Totuşi, pentru protejarea drepturilor şi intereselor persoanelor lipsite de capacitate de exerciţiu ori cu capacitate de exerciţiu restrânsă, articolul 19 alin. 3 din Codul de procedură penală instituie obligaţia procurorului de a porni şi exercita din oficiu acţiunea civilă atunci cel vătămat este o astfel de persoană. Ţinând seama de gradul de aplicare a principiului oficialităţii cauzele penale se pot clasifica în trei categorii:
- cauze de acuzare publică (principiul oficialităţii se aplică integral);
- cauze de acuzare privată (acţiunea penală se pune în mişcare ori se stinge la iniţiativa părţii vătămate);
- cauze de acuzare mixtă (în care se regăsesc elemente din ambele categorii de mai sus).
2.7. Garantarea dreptului la un proces echitabil şi termenul rezonabil Acest principiu este înscris în articolul 21 alineatul 3 din Constituţie precum şi în art. 8 din noul Cod de procedură penală. Potrivit acestui text de lege, părţile au dreptul la un proces echitabil şi la soluţionarea cauzelor într-un termen rezonabil. Aplicarea acestui principiu presupune în primul rând, obligaţia organelor judiciare de a desfăşura urmărirea penală şi judecata, în strictă conformitate cu garanţiile procesuale şi cu respectarea drepturilor părţilor şi subiecţilor procesuali. De asemenea, mai presupune ca organele judiciare să constate la timp şi în mod complet faptele care constituie infracţiuni, astfel încât nicio persoană nevinovată să nu fie trasă la răspunedere penală, iar orice persoană care a săvârşit o infracţiune să fie pedepsită potrivit legii, într-un termen rezonabil. Desfăşurarea tuturor activităţilor procesual-penale trebuie să aibă loc într-un timp cât mai scurt, în condiţii de legalitate. Efectuarea activităţilor procesuale în timp cât mai scurt este impusă în primul rând de necesitatea menţinerii calităţii probelor administrate, deoarece se ştie că odată cu trecerea timpului probele se pot deprecia (amintirile oamenilor se estompează, obiectele se degradează). Pe de altă parte, se impune ca procesul penal să se desfăşoare cu rapiditate tocmai în vederea rezolvării cât mai rapide a conflictului de drept penal, astfel încât reacţia societăţii împotriva celor care comit infracţiuni să fie una cât mai promptă. Acţiunea acestui principiu este realizată în procesul penal cu ajutorul mai multor instituţii: termenele în care trebuie desfăşurate anumite activităţi, amenzile judiciare care se aplică tuturor celor care întârzie desfăşurarea procesului penal prin neefectuarea la timp a activităţilor dispuse de instanţa de judecată, disjungerea acţiunii civile şi soluţionarea ei la un alt termen de judecată, atunci când rezolvarea ei ar putea duce la întârzierea soluţionării laturii penale a cauze, etc. Regula dreptului la un proces echitabil şi a termenului rezonabil a fost introdusă anterior şi în Legea nr. 304/2006 privind organizarea judiciară, în articolul 10. Originea acestui principiu se regăseşte în dispoziţiile art. 6 din Convenţia europeană a drepturilor omului ratificată de ţara noastră încă din anul 1994.
Potrivit acestei reguli, „orice persoană are dreptul la judecarea în mod echitabil, în mod public şi într-un termen rezonabil a cauzei sale, de către o instanţă independentă şi imparţială, instituită prin lege care va hotărî asupra temeiniciei oricărei acuzaţii în materie penală îndreptată împotriva sa”. Conţinutul acestui principiu presupune că orice acuzat are dreptul în special:
- să fie informat, în termenul cel mai scurt într-o limbă pe care o
înţelege şi în mod amănunţit asupra naturii şi acuzaţiei aduse împotriva sa
- să dispună de timpul şi de înlesnirile necesare pregătirii apărării
- să se apere el însuşi sau să fie asistat de un apărător ales de el şi
dacă nu dispune de mijloacele necesare pentru a-l plăti, să poată fi asistat în mod gratuit de un avocat din oficiu, atunci când interesele justiţiei impun acest lucru
- să asculte sau să ceară ascultarea martorilor apărării în aceleaşi condiţii ca şi martorii acuzării.
2.8. Principiul garantării libertăţii şi siguranţei persoanei. Constituţia României consacră în articolul 23 libertatea individuală. De asemenea, articolul 9 din Codul de procedură penală prevede că dreptul la libertate şi siguranţă este garantat în tot cursul procesului penal oricărei persoane. Ca atare, cercetarea şi judecarea în stare de libertate este regula, iar privarea de libertate este excepţia. Nicio persoană nu poate fi reţinută sau arestată şi nici nu poate fi supusă vreunei forme de restrângere a libertăţii, decât în cazurile şi în condiţiile prevăzute de lege. Dacă cel împotriva căruia s-a luat măsura arestării preventive sau s-a dispus internarea medicală ori vreo altă măsură de restrângere a libertăţii, consideră că acea măsură este nelegală, are dreptul, în tot cursul procesului penal, să se adreseze instanţei competente, potrivit legii. În tot cursul procesului penal, suspectul sau inculpatul arestat preventiv poate cere înlocuirea acestei măsuri cu altă măsură sau revocarea măsurii. Aceste forme de restrângere a libertăţii se pot referi în afară de măsurile preventive şi la percheziţia corporală/domiciliară, examinări corporale, internări medicale, etc. Pe tot parcursul procesului penal, suspectul sau inculpatul poate contesta legalitatea măsurilor preventive. Coroborând dispoziţiile Codului de procedură penală cu dispoziţiile constituţionale se desprinde concluzia că în România, privarea de libertate sau restrângerea libertăţii persoanei în orice altă formă este posibilă numai ca urmare a unei activităţi judiciare procesual-penale. Conform alineatului 4 al
articolului 23 din Constituţie, arestarea preventivă se dispune de judecător şi numai în cursul procesului penal, iar potrivit alineatului ultim al aceluiaşi articol, sancţiunea privativă de libertate nu poate fi decât de natură penală. Autorii de drept procesual penal admit în mod unanim că privarea de libertate ca urmare aplicării sancţiunilor penale este justificată, dar nu acelaşi lucru se poate spune despre măsurile preventive privative de libertate. Astfel, au fost exprimate opinii că libertatea persoanei n-ar putea fi niciodată îngrădită, chiar dacă interesul major al societăţii impune acest lucru. În ciuda acestor păreri, toate sistemele de drept din lume reglementează la ora actuală, măsuri de prevenţie privative ori restrictive de libertate, sub o formă sau alta.
2.9. Principiul garantării dreptului la apărare. Consacrat încă de pe vremea dreptului roman când nici măcar sclavul nu putea fi judecat fără să fie apărat, dreptul la apărare a fost recunoscut de mult timp în legislaţia noastră penală, dar a primit un conţinut mai larg prin modificările recente aduse Codului de procedură penală şi ale Constituţiei României. Astfel, potrivit articolului 10 alineatul 1 din Codul de procedură penală, părţile şi subiecţii procesuali principali au dreptul de a se apăra ei înşişi sau de afi asistaţi de avocaţi în tot cursul procesului penal. În 1948, dreptul de apărare a fost inclus în Declaraţia Universală a drepturilor Omului, adoptată de Adunarea Generală a O.N.U. De asemenea, articolul 6 al Convenţiei Europene a Drepturilor Omului garantează dreptul persoanei de a avea acces la o justiţie echitabilă şi precizează că persoana căreia i se impută săvârşirea unei infracţiuni trebuie să dispună de timpul şi facilităţile necesare pentru pregătirea apărării sale. Similar, conform alin. 2 al art. 10 din cod, părţile, subiecţii procesuali principali şi avocatul au dreptul să beneficieze de timpul şi înlesnirile necesare pentru pregătirea apărării. Dreptul la apărare mai presupune obligaţia organelor judiciare de a-l încunoştiinţa pe suspect, înainte de a i se lua prima declaraţie, despre fapta pentru care este învinuit, încadrarea juridică a acesteia şi despre dreptul de a fi asistat de un apărător, despre faptul că are dreptul să nu facă nici o declaraţie. Inculpatul trebuie să fie informat de îndată, despre fapta pentru care s-a pus în mişcare acţiunea penală împortiva lui şi încadrarea juridică a acesteia. În cazurile prevăzute de lege, dacă învinuitul sau inculpatul nu are un apărător ales, se va dispune de către organul judiciar numirea unui apărător din oficiu. Totodată, organele judiciare sunt obligate să asigure părţilor
deplina exercitare a drepturilor procesuale în condiţiile prevăzute de lege şi să le administraze probele necesare în apărare. Analizând conţinutul dreptului de apărare aşa cum este reglementat în legislaţia internă şi internaţională se poate concluziona că el include:
- posibilitatea părţilor de a se apăra singure în cursul procesului penal
- obligaţia organelor judiciare de a aduce la cunoştinţă părţilor şi subiecţilor procesuali principali, dreptul la apărător
- posibilitatea ori obligaţia, după caz, de acordare a asistenţei juridice în cursul procesului penal Pentru a funcţiona în mod deplin în cursul procesului penal, dreptul la apărare este însoţit de numeroase garanţii prevăzute de dispoziţiile legii. O garanţie fundamentală a dreptului de apărare o constituie asistenţa juridică acordată oricărei părţi din procesul penal de către o persoană cu calificare juridică – avocatul. Asistenţa juridică are în principiu caracter facultativ, însă în cazuri speciale legea instituie pentru organele judiciare, obligaţia asigurării asistenţei juridice. Prin intermediul avocatului, suspectul sau inculpatul are dreptul să consulte dosarul de urmărire penală precum şi dreptul de a propune administrarea de probe în condiţiile legii. Ascultarea suspectului sau inculpatului în diferitele faze ale procesului penal reprezintă nu doar un mijloc de probă, ci posibilităţi concrete de exercitare a dreptului de apărare. Înainate de ascultare, suspectul sau învinuitul trebuie înştiinţaţi că au dreptul să nu facă nicio declaraţie în cauză. Astfel, dreptul la tăcere este tot o formă a dreptului său de apărare.
2.10. Principiul respectării demnităţii umane şi a vieţii private. Potrivit articolului 11 din cod, orice persoană care se află în curs de urmărire penală sau de judecată trebuie tratată cu respectarea demnităţii umane. Supunerea acesteia la tortură sau la tratamente cu cruzime, inumane ori degradante, este pedepsită de lege. Pe parcursul procesului penal, legea garantează respectarea vieţii private, a inviolabilităţii domiciliului şi a secretului corespondenţei. Orice restrângere a exerciţiului acestor drepturi trebuie realizată numai în condiţiile legii şi numai în măsura în care este necesar într-o societate democratică. De asemenea, este interzisă obţinerea unor probe prin tortură, tratamente inumane ori degradante. Condiţiile în care se pot obţine declaraţii de la persoanele audiate într-o cauză penală, sunt strict determinate de lege, iar
persoanele care recurg la tortură, tratamente inumane ori degradante, vor fi pedepsite. Aceste prevederi legale reprezintă în primul rând consecinţa aderării României în anul 1990 la Convenţia împotriva torturii şi altor pedepse ori tratamente cu cruzime, inumane sau degradante. Acelaşi principiu se regăseşte şi în articolul 22 alineatul al 2-lea din Constituţie potrivit căruia, nimeni nu poate fi supus torturii şi nici unui fel de pedeapsă sau de tratament inuman ori degradant. Este interzis a se întrebuinţa violenţe, ameninţări ori alte mijloace de constrângere, precum şi promisiuni sau îndemnuri, în scopul de a se obţine probe. Mijloacele de probă obţinute în mod ilegal nu pot fi folosite în procesul penal.
Atunci când subiecţii oficiali chemaţi să desfăşoare activităţi procesual penale, încalcă acest principiu, ei pot fi traşi la răspundere penală pentru săvârşirea infracţiunilor de tortură, arestare nelegală şi cercetare abuzivă.
2.11. Limba în care se desfăşoară procesul penal şi dreptul la interpret Potrivit articolului 12 din Codul de procedură penală, în procesul penal, procedura judiciară se desfăşoară în limba română care este limba oficială. Acelaşi principiu este înscris şi în articolul 128 alineatul 1 din Constituţie. Cetăţenii români aparţinând minorităţilor naţionale au dreptul să se exprime în limba maternă în faţa instanţelor de judecată, iar actele procedurale se întocmesc în limba română. Părţilor şi subiecţilor procesuali care nu vorbesc sau nu înţeleg limba română ori nu se pot exprima, li se asigură în mod gratuit, posibilitatea de a lua cunoştinţă de piesele dosarului, dreptul de a vorbi, precum şi dreptul de a pune concluzii prin interpret. Dreptul de a folosi un interpret în procesul penal este asigurat în mod gratuit de către stat. Prin folosirea interpretului se asigură efectuarea unei traduceri corecte în şi din limba română, cu consecinţa cunoaşterii exacte a punctelor de vedere exprimate de părţi. Interpreţii folosiţi în cursul procedurilor judiciare trebui să fie autorizaţi potrivit legii. Traducătorii autorizaţi pot fi utilizaţi în calitate de interpreţi. 2.12. Principiul egalităţii persoanelor în procesul penal. Egalitatea persoanelor în procesul penal îşi are originea în dreptul la egalitate în faţa legii. Conform articolului 16 alineatul 1 din Constituţie,
cetăţenii sunt egali în faţa legii şi a autorităţilor publice, fără privilegii şi fără discriminări. Articolul 7 din Legea nr. 304/2004 privind organizarea judiciară prevede de asemenea, că toate persoanele sunt egale în faţa legii, fără privilegii şi fără discriminări. Totodată, justiţia se realizează în mod egal pentru toţi , fără deosebire de rasă, naţionalitate, origine etnică, limbă, religie, sex, orientare sexuală, opinie, apartenenţă politică, avere, origine ori condiţie socială sau de orice alte criterii discriminatorii. Acest principiu presupune:
- dreptul de a te adresa justiţiei pentru apărarea drepturilor, a
libertăţilor cetăţeneşti şi a celorlalte interese legitime ocrotite de legea penală; - dreptul la un tratament egal al părţilor pe tot parcursul procesului penal; - imparţialitatea tuturor organelor judiciare faţă de părţi;
- existenţa aceluiaşi sistem de organe judiciare pentru toate
părţile; derogările sunt excepţii generate de anumite raţiuni în vederea mai bunei administrări a justiţiei şi nu creează privilegii ori situaţii discriminatorii
pentru anumite persoane. Unele norme derogatorii de la procedura de drept comun nu anulează aplicarea acestui principiu, întrucât atragerea unei anumite competenţe în funcţie de calitatea sau situaţia persoanei nu se face în mod arbitrar şi discriminatoriu. Spre exemplu, starea de minoritate a inculpatului determină o procedură specifică de urmărire şi judecată, dar acestei proceduri îi sunt supuşi toţi făptuitorii minori, indiferent de sex, religie, origine etnică, naţionalitate sau de alte criterii discriminatorii.
CAPITOLUL III. PARTICIPANŢII ÎN PROCESULPENAL
1. NOŢIUNEA DE PARTICIPANŢI ÎN PROCESUL PENAL
2. JUDECĂTORUL DE DREPTURI ŞI LIBERTĂŢI,
JUDECĂTORUL DE CAMERĂ PRELIMINARĂ ŞI
3. MINISTERUL PUBLIC
4. ORGANELE DE CERCETARE PENALĂ
5. APĂRĂTORUL ÎN PROCESUL PENAL
6. PĂRŢILE ÎN PROCESUL PENAL
7. SUBIECŢII PROCESUALI PRINCIPALI ŞI ALŢI SUBIECŢI
PROCESUALI
În sens larg, prin participanţi în procesul penal înţelegem totalitatea organelor judiciare, a părţilor şi a altor subiecţi procesuali care îşi desfăşoară activitatea împreună, în procesul penal. În sens restrâns, în noţiunea de participanţi în procesul penal se includ organele judiciare, avocatul, părţile şi subiecţii procesuali principali. Pe lângă aceştia, la procesul penal mai participă însă şi alte persoane care nu au interese directe în cauză, iar acestea sunt: martorii, experţii, interpreţii, grefierii, executorii judecătoreşti, agenţii procedurali, precum şi alte persoane. Deşi avocatul este inclus în categoria participanţilor în sens restrâns, el nu este interesat în cauză în mod direct, dar se situează pe poziţia părţii ori subiectului procesual căruia îi acordă asistenţă juridică. În orice cauză penală vor fi însă întotdeauna prezenţi anumiţi participanţi şi anume: organele judiciare, precum şi suspectul sau inculpatul. Potrivit Constituţiei, autoritatea judecătorească se compune din instanţele judecătoreşti, Ministerul Public şi Consiliul Superior al Magistraturii. Organele judiciare care participă în procesul penal reprezintă statul, iar acestea sunt: instanţele judecătoreşti, judecătorul de cameră preliminară, judecătorul de drepturi şi libertăţi, procurorul şi organele de cercetare penală. Sistemul organelor judiciare din România a fost supus de-a lungul timpului unui proces de transformare şi evoluţie, fapt oglindit de existenţa a numeroase acte normative care reglementează acest domeniu. După 1990, organizarea sistemului judiciar a intrat într-o fază de schimbări profunde, iar acest proces continuă şi astăzi.
În prezent, organizarea sistemului judiciar este reglementată de o serie de acte normative şi anume: Legea nr. 304/2004 privind organizarea judiciară, Legea nr. 303/ 2004 privind statutul judecătorilor şi al procurorilor, Legea nr. 567/2004 privind personalul auxiliar de specialitate al instanţelor judecătoreşti şi al parchetelor de pe lângă acestea, Legea nr. 317/2004 privind Consiliul Superior al Magistraturii, Legea nr. 218/2002 privind organizarea şi funcţionarea Poliţiei Române.
2. Judecătorul de drepturi şi libertăţi, judecătorul de cameră preliminară şi instanţele judecătoreşti
Judecătorul de drepturi şi libertăţi este potrivit art. 53 din C.proc.pen., acel judecător care are atribuţii specifice în cursul urmăririi penale, în materia drepturilor şi libertăţilor suspectului sau inculpatului. El soluţionează în cursul urmăririi penale, cererile, propunerile, plângerile, contestaţiile sau orice alte sesizări privitoare la măsurile preventive, măsurile asigurătorii, măsurile de siguranţă cu caracter provizoriu, operativitatea actelor procurorului, anumite mijloace de probă (cum ar fi percheziţiile, tehinicile speciale de supraveghere sau cerectare, administrarea anticipată a probelor, etc.). Judecătorul de drepturi şi libertăţi funcţionează în cadrul unei instanţe judecătoreşti şi îşi exercită atribuţiile potrivit competenţei acesteia. Judecătorul de cameră preliminară este acel judecător care aşa cum prevede art. 54 din C.proc.pen., verifică legalitatea rechizitoriilor date de procuror, legalitatea administrării probelor şi efectuării acrelor procesuale d către organele de urmărire penală, soluţionează plângerile împotriva soluţiilor de neurmărire sau de netrimitere în judecată şi de asemenea, soluţionează alte situaţii expres prevăzute în lege. Ca şi judecătorul de drepturi şi libertăţi, judecătorul de cameră preliminară funcţionează în cadrul unei instanţe judecătoreşti, potrivit competenţei acesteia. Instanţele judecătoreşti sunt considerate subiectele principale ale activităţii procesuale penale şi au atribuţii bine determinate de lege, în toate fazele procesului penal. Instanţa de judecată este organul care soluţionează conflictul de drept penal, realizând prin hotărârea pronunţată, tragerea la răspundere penală a celor vinovaţi de comiterea infracţiunilor.
Instanţele judecătoreşti fac parte din autoritatea judecătorească, una din cele trei puteri ale statului. Ele sunt organizate într-un sistem, pe grade ierarhice şi sunt formate din judecători profesionişti, selecţionaţi după criterii legale. Judecătorii sunt numiţi de Preşedintele României şi se bucură de inamovibilitate. Ei sunt independenţi, se supun numai legii şi trebuie să fie imparţiali. Instanţele de judecată îndeplinesc atribuţii esenţiale în cadrul procesului penal şi anume:
 judecarea cauzelor şi pronunţarea hotărârii judecătoreşti,
 punerea în executare a hotărârilor penale În România, există următoarele instanţe judecătoreşti:
- judecătoriile,
- tribunalele,
- curţile de apel,
- tribunalele militare,
- Curtea Militară de Apel
- Înalta Curte de Casaţie şi Justiţie.
Judecătoriile sunt instanţe fără personalitate juridică, ele constituie veriga de bază a sistemului judiciar românesc şi sunt organizate în judeţe şi la nivelul sectoarelor municipiului Bucureşti. În fiecare judeţ există mai multe judecătorii, având fiecare o anumită circumscripţie teritorială. Spre exemplu, în judeţul Sibiu sunt organizate cinci judecătorii şi anume: în municipiul Sibiu, în municipiul Mediaş, precum şi câte una în oraşele Agnita, Avrig şi Sălişte. Tribunalele sunt instanţe cu personalitate juridică, organizate la nivelul fiecărui judeţ şi al municipiului Bucureşti, având sediul în municipiul reşedinţă de judeţ. Ele reprezintă veriga superioară judecătoriilor. Circumscripţia fiecărui tribunal cuprinde toate judecătoriile din judeţul respectiv. Activitatea tribunalului este împărţită pe secţii, în raport cu natura şi numărul cauzelor: secţia civilă, secţia penală, secţia de contencios administrativ, secţia comercială, secţia pentru conflicte de muncă, secţia pentru minori şi familie. În aceste domenii se pot înfiinţa tribunale specializate, care sunt instanţe fără personalitate juridică, cu funcţionare la nivelul judeţelor şi al municipiului Bucureşti şi au de regulă sediul în municipiul reşedinţă de judeţ. Până în prezent s-au înfiinţat doar câteva asemenea instanţe, de ex. printre care menţionăm: Tribunalul pentru minori şi familie din Braşov. Curţile de apel sunt instanţe cu personalitate juridică, a căror circumscripţie teriorială cuprinde mai multe judeţe şi care se află pe o treaptă ierarhică superioară tribunalelor. În cadrul curţilor de apel există mai multe
secţii, după natura şi numărul cauzelor judecate, la fel ca în cadrul tribunalelor. Înalta Curte de Casaţie şi Justiţie reprezintă instanţa supremă în stat, are sediul în municipiul Bucureşti şi este organizată în patru secţii: Secţia civilă, Secţia penală, Secţia de contencios administrativ şi fiscal, pe lângă care mai există Completul de 5 judecători şi Secţiile Unite, fiecare având competenţă proprie. În Constanţa şi Galaţi funcţionează pe lângă judecătorii, tribunale şi curţi de apel, secţii maritime respectiv, fluviale. Instanţele militare cuprind tribunale militare şi Curtea Militară de Apel. Există 4 tribunale militare care sunt organizate şi funcţionează în Bucureşti, Cluj, Iaşi şi Timişoara. Ele sunt echivalente în grad tribunalelor obişnuite. Curtea Militară de Apel îşi are sediul în Bucureşti. Instanţa superioară comună pentru toate instanţele militare este Înalta Curte de Casaţie şi Justiţie. Fiecare instanţă, indiferent de poziţia sa ierarhică, este condusă de un preşedinte, iar în funcţie de volumul şi complexitatea cauzelor, la curţile de apel şi tribunale, preşedintele poate fi ajutat de unul sau doi vicepreşedinţi, în timp ce la judecătorii, preşedintele poate fi ajutat de un vicepreşedinte. Secţiile instanţelor judecătoreşti sunt conduse de câte un preşedinte de secţie. La nivelul fiecărei instanţe judecătoreşti funcţionează un colegiu de conducere care hotărăşte cu privire la problemele generale de conducere a instanţei. Componenţa şi atribuţiile sale sunt stabilite prin lege. Colegiile de conducere sunt formate dintr-un număr impar de membri şi adoptă hotărâri cu votul majorităţii membrilor săi. Prin complete de judecată se înţelege numărul de judecători care participă la judecarea unor cauze penale. Nerespectarea dispoziţiilor legale privitoare la compunerea instanţei de judecată se sancţionează cu nulitatea absolută. Din punct de vedere funcţional, judecătoriile, tribunalele şi curţile de apel judecă în primă instanţă, în complete compuse dintr-un singur judecător. Apelurile formulate împotriva hotărîrilor pronunţate în primă instanţă de judecătorii şi tribunale se judecă de către curţile de apel în complete formate din 2 judecători. La instanţele militare, cauzele se judecă în primă instanţă de către tribunalele militare şi Curtea Militară de Apel în complete formate dintr-un singur judecător, iar apelurile se judecă de către Curtea Militară de Apel în complete formate din 2 judecători. În cazul completelor formate din doi judecători, dacă aceştia nu ajung la un acord asupra hotărârii ce urmează a se pronunţa, procesul se judecă din nou
în complet de divergenţă care se va forma prin cooptarea unui al treilea judecător. Înalta Curte de Casaţie şi Justiţie judecă în primă instanţă infracţiuni comise de anumite persoane cu funcţii importante în stat, judecă apelurile declarate împotriva hotărîrilor pronunţate în primă instanţă de curţile de apel, Curtea Militară de Apel şi de secţia penală a Înaltei Curţi de Casaţie şi Justiţie, judecă recursurile în casaţie şi recursurile în interesul legii. La Înalta Curte de Casaţie şi Justiţie, completele de judecată care soluţionează cauzele în primă instanţă se compun din trei judecători. În complete de 5 judecători se soluţionează recursurile şi cererile în cauzele judecate în primă instanţă de Secţia penală a Înaltei Curţi de Casaţie şi Justiţie. Secţiile Unite ale acestei instanţe soluţionează sesizările privind schimbarea jurisprudenţei Înaltei Curţi de Casaţie şi Justiţie precum şi sesizările Curţii Constituţionale pentru controlul constituţionalităţii legilor înainte de promulgare. Recursurile în interesul legii se judecă la Înalta Curte de Casaţie şi Justiţie în complet format din preşedintele Înaltei Curţi de Casaţie şi Justiţie (sau în lipsa lui, din vicepreşedinte), preşedinţii de secţii, 14 judecători din secţia în a cărei competenţă intră problema de drept supusă soluţionării şi câte 2 judecători din cadrul celorlalte secţii. Preşedintele acestui compet este preşedintele sau vicepreşedintele Înaltei Curţi de Casaţie şi Justiţie.
Ministerul Public are ca instituţie, o evoluţie istorică îndelungată. Îşi are originea în Franţa, când în secolul al XIV-lea s-au creat “les procureurs du roi” care aveau la început sarcina să apere interesele financiare ale regelui. În timp, procurorii au devenit reprezentanţii oficiali ai acuzării. La noi în ţară, instituţia Ministerului Public a fost introdusă în anul 1832 în Muntenia şi apoi în 1862 în Moldova. În anul 1952, denumirea instituţiei a fost modificată în Procuratura Republicii, iar prin Constituţia din 1991 s-a revenit la vechea denumire de Minister Public. El este parte componentă a autorităţii judecătoreşti, alături de instanţele judecătoreşti şi de Consiliul Superior al Magistraturii şi are atribuţii judiciare pe lângă instanţe. Ministerul Public nu reprezintă statul, ci interesele generale ale societăţii Ministerul Public este format din procurori constituiţi în parchete, pe lângă fiecare instanţă de judecată. Ei sunt agenţi ai puterii executive şi îşi desfăşoară activitatea sub autoritatea ministrului justiţiei.
Procurorii sunt numiţi de preşedintele României, se bucură de stabilitate
şi sunt independenţi în condiţiile legii. În fiecare parchet, procurorii îşi îndeplinesc atribuţiile în raza teritorială
a instanţei pe lîngă care funcţionează. Există aşadar parchetele de pe lângă
judecătorii, parchetele de pe lângă tribunale, parchetele de pe lângă curţile de apel şi Parchetul de pe lângă Înalta Curte de Casaţie şi Justiţie. În fiecare judeţ al ţării există câte un parchet de pe lângă tribunal care are în subordine mai multe parchete de pe lângă judecătorii. Mai multe parchete de pe lângă tribunale formează circumscripţia unui parchet de pe lângă curtea de apel. Toate parchetele de pe lângă curţile de apel, în număr total de 15, sunt subordonate ierarhic Parchetului de pe lângă Înalta Curte de Casaţie şi Justiţie. În cadrul Parchetului de pe lângă Înalta Curte de Casaţie şi Justiţie sunt organizate Direcţia Naţională Anticorupţie (DNA) şi Direcţia de Investigare a Infracţiunilor de Criminalitate Organizată şi Terorism (DIICOT), fiecare dintre acestea având servicii la nivelul curţilor de apel. DIICOT are de asemenea şi birouri organizate la nivelul fiecărui tribunal. Direcţia Naţională Anticorupţie şi Direcţia de Investigare a Infracţiunilor de Criminalitate Organizată şi Terorism sunt conduse de către procurori şefi. Parchetele de pe lângă tribunale, curţi de apel şi Parchetul de pe lângă Înalta Curte de Casaţie şi Justiţie sunt organizate în secţii, potrivit legii. Parchetele de pe lângă judecătorii şi tribunale sunt conduse de prim- procurori ajutaţi de prim-procurori adjuncţi, iar parchetele de pe lângă curţile de apel şi Parchetul de pe lângă Înalta Curte de Casaţie şi Justiţie sunt conduse de procurori generali ajutaţi de procurori general-adjuncţi. Procurorul general al Parchetului de pe lângă Înalta Curte de Casaţie şi Justiţie este ajutat de un prim-adjunct şi de un adjunct. Secţiile parchetelor de pe lângă tribunale, curţi de apel şi Înalta Curte de Casaţie şi Justiţie sunt conduse de procurori şefi de secţie.
Parchetele militare sunt şi ele organizate ca parchete militare de pe lângă tribunalele militare, Parchetul Militar de pe lângă Tribunalul Militar Teritorial şi Parchetul Militar de pe lângă Curtea Militară de Apel. Parchetele de pe lângă tribunalele miltare şi de pe lângă Tribunalul Militar Teritorial sunt conduse de prim-procurori militari ajutaţi de prim- procurori militari adjuncţi, iar Parchetul Militar de pe lângă Curtea Militară de Apel este condus de un procuror general militar ajutat de un adjunct. Activitatea parchetelor se desfăşoară pe baza principiilor legalităţii, imparţialităţii şi al controlului ierarhic, sub autoritatea ministrului justiţiei. Principiul legalităţii ca dominantă a activităţii Ministerului Public nu este altceva decât transpunerea în plan particular a principiului legalităţii
procesului penal. Ca o garanţie a respectării legalităţii, în articolul 59, alin. 4 din Legea nr. 304/2004 privind organizarea judiciară, se prevede că Ministerul Public este independent în relaţiile cu instanţele judecătoreşti precum şi cu celelalte autorităţi publice şi îşi exercită atribuţiile numai în temeiul legii şi în vederea respectării ei. Principiul imparţialităţii decurge din principiile legalităţii şi oficialităţii procesului penal. Potrivit acestui principiu, procurorul este obligat să se manifeste în acelaşi mod, echidistant, faţă de toţi cei care au intrat în conflict cu legea penală. El nu are voie să se comporte unilateral şi părtinitor, ci cu obiectivitate şi imparţial. Principiul controlului ierarhic diferenţiază statutul procurorilor de cel al judecătorilor. În timp ce aceştia din urmă sunt independenţi şi se supun numai legii, procurorii sunt obligaţi să se supună dispoziţiilor procurorului ierarhic superior date în scris şi în conformitate cu legea. În soluţiile dispuse, procurorul este autonom. Soluţiile adoptate de procuror pot fi însă infirmate motivat de către procurorul ierarhic superior, când sunt apreciate ca fiind nelegale. În instanţă, procurorul este liber să prezinte concluziile pe care le consideră întemeiate potrivit legii, ţinând seama de probele administrate în cauză. Alături de instanţele judecătoreşti, Ministerul Public contribuie la desfăşurarea procesului penal şi în activitatea sa reprezintă interesele generale ale societăţii, apără ordinea de drept, drepturile şi libertăţile cetăţenilor. Printre cele mai importante atribuţii ale Ministerului Public se enumeră:
efectuarea sau supravegherea urmăririi penale, conducerea şi supravegherea activităţii de cercetare penală a poliţiei judiciare precum şi a altor organe de cercetare penală, încheierea acordului de recunoaştere a vinovăţiei, sesizarea judecătorului de drepturi şi a instanţelor judecătoreşti pentru judecarea cauzelor penale, exercitarea acţiunii penale precum şi a celei civile în cazurile prevăzute de lege, participarea la şedinţele de judecată, exercitarea contestaţiilor şi a căilor de atac împotriva hotărârilor judecătoreşti, apărarea drepturilor şi intereselor legitime ale minorilor, ale persoanelor puse sub interdicţie, ale dispăruţilor şi ale altor persoane, în condiţiile legii, prevenirea şi combaterea criminalităţii, studierea cauzelor care favorizează şi generează criminalitatea, precum şi orice alte atribuţii prevăzute de lege. Judecătorii, procurorii precum şi magistraţii-asistenţi ai Înaltei Curţi de Casaţie şi Justiţie au calitatea de magistraţi şi fac parte din corpul magistraţilor.
Organele de cercetare penală participă împreună cu procurorul la desfăşurarea urmăririi penale. Ele se compun din organele de cercetare penală
ale poliţiei judiciare şi organele de cercetare speciale. Ca organe de cercetare ale poliţiei judiciare funcţionează lucrători specializaţi din Ministerul Administraţiei şi Internelor, desemnaţi nominal de ministrul administraţiei şi internelor, cu avizul conform al procurorului general al Parchetului de pe lângă Înalta Curte de Casaţie şi Justiţie. Organele de cercetare speciale sunt:
- ofiţerii anume desemnaţi de către comandanţii unităţilor militare corp aparte şi similare, pentru militarii din subordine,
- ofiţerii anume desemnaţi de către şefii comenduirilor de
garnizoană, pentru infracţiunile săvârşite de militari în afara unităţilor militare,
- ofiţerii anume desemnaţi de către comandanţii centrelor
militare, pentru infracţiunile de competenţa instanţelor militare, săvârşite de persoanele civile în legătură cu obligaţiile lor militare, - ofiţerii poliţiei de frontieră anume desemnaţi pentru infracţiunile de frontieră - căpitanii porturilor pentru infracţiunile contra siguranţei navigaţiei pe apă şi contra disciplinei şi ordinii la bord, precum şi pentru infracţiunile de serviciu sau în legătură cu serviciul prevăzute în Codul penal, săvârşite de personalul navigant al marinei civile, dacă fapta a pus sau ar fi putut pune în pericol siguranţa navei sau a navigaţiei. Ofiţerii astfel desemnaţi îşi pot exercita atribuţiile de organe de cercetare penală speciale, numai cu avizul conform al procurorului general al Parchetului de pe lângă Înalta Curte de Casaţie şi Justiţie. Organele de cercetare penală nu participă sub nici o modalitate la desfăşurarea judecării cauzelor penale, deci se poate spune că nu cooperează niciodată în mod direct cu instanţele judecătoreşti la realizarea procesului penal. Ele cooperează însă direct cu procurorii constituiţi în parchete, formând împreună cu aceştia, organele de urmărire penală. În cadrul procesului penal, organele de cercetare penală au ca atribuţii principale efectuarea tuturor actelor de cercetare penală, cu excepţia celor de competenţa exclusivă a procurorului, administrarea probelor necesare soluţionării cauzei, efectuarea anumitor acte procedurale. În cazuri urgente, organul de cercetare penală este obligat să efecteze actele de cercetare care nu suferă amânare, chiar dacă acestea privesc o cauză care nu este de competenţa lui.
Între participanţii la procesul penal, apărătorul are o poziţie specială, în sensul că nu este parte în proces, dar se situează pe poziţia procesuală a părţii ale cărei interese le susţine şi poate exercita, în principiu, toate drepturile acesteia. Apărător în procesul penal poate fi numai un avocat, membru al unui barou de avocaţi. Legea nr. 51/1995 pentru organizarea şi exercitarea profesiei de avocat stabileşte condiţiile necesare pentru dobândirea calităţii de avocat. Profesia de avocat se exercită numai de avocaţii înscrişi în tabloul baroului din care fac parte, iar baroul este constituit din toţi avocaţii dintr-un judeţ sau din municipiul Bucureşti Pentru a dobândi calitatea de avocat, membru al unui barou, o persoană trebuie să îndeplinească cumulativ următoarele condiţii:
- este cetăţean român şi are exerciţiul drepturilor civile şi politice,
- este licenţiat al unei facultăţi de drepr sau este doctor în drept,
- nu se află în vreun caz de nedemnitate prevăzut de lege,
- este apt din punct de vedere medical pentru exercitarea profesiei. Cazurile de nedemnitate sunt:
a) condamnarea definitivă la pedeapsa cu închisoarea pentru săvârşirea
unei infracţiuni intenţionate, de natură să aducă atingere prestigiului profesiei;
b) săvârşirea de abuzuri prin care au fost încălcate drepturi şi libertăţi
fundamentale ale omului,
c) aplicarea pedepsei de interzicere a exerciţiului profesiei printr-o hotărâre judecătorească sau disciplinară şi
d) falitul fraudulos chiar şi reabilitat.
Exercitarea profesiei de avocat este incompatibilă cu activitatea salariată din cadrul altor profesii, exercitarea nemijlocită de acte sau fapte de comerţ, activităţile care lezează demnitatea şi independenţa profesiei de avocat sau bunele moravuri. Pe lângă aceste incompatibilităţi generale, legea mai prevede şi cazuri speciale de incompatibilitate cum ar fi: reprezentarea părţii cu interese contrare în aceeaşi cauză sau în cauze conexe, interdicţia de a pleda împotriva părţii care l-a consultat mai înainte în legătură cu aspectele litigioase concrete
ale pricinii, interdicţia de a fi angajat ca apărător într-o cauză în care avocatul a fost anterior ascultat ca martor. Apărătorul acordă părţii pe care o apără, asistenţă juridică, aceasta constând în: consultaţii şi cereri, asistenţă şi reprezentare în faţa organelor judiciare, redactare de acte, etc. De regulă, asistenţa juridică în cursul procesului penal este facultativă, adică părţile au libertatea să-şi angajeze sau nu apărător, dar există şi cazuri în care legea prevede că asistenţa juridică este obligatorie. Pentru învinuit sau inculpat, asistenţa juridică este obligatorie când acesta este minor, internat într-un centru de detenţie ori într-un centru educativ sau când este reţinut sau arestat, chiar în altă cauză, când faţă de acesta a fost dispusă măsura de siguranţă a internării medicale, chiar şi în altă cauză ori când organul de urmărire penală sau instanţa apreciază că învinuitul ori inculpatul nu şi-ar putea face singur apărarea, precum şi în alte cazuri prevăzute de lege. În cursul judecăţii, asistenţa juridică a inculpatului este obligatorie şi în cauzele în care legea prevede pentru infracţiunea săvârşită pedeapsa detenţiunii pe viaţă sau pedeapsa închisorii închisorii mai mare de 5 ani. Dispoziţiile legale referitoare la asistarea inculpatului de către apărător când aceasta este obligatorie potrivit legii, sunt prevăzute sub sancţiunea nulităţii absolute. Această nulitate nu poate fi înlăturată în nici un mod şi poate fi invocată în tot cursul procesului penal. Apărătorul are dreptul să asiste la efectuarea oricărui act de urmărire penală (exceptând cazurile când se utilizează metodele speciale de supraveghere ori cercetare şi în cazul percheziţiei corporale/a vehiculelor efectuate la infracţiunile flagrante), poate formula cereri, memorii şi depune concluzii, poate lua contact cu inculpatul arestat, se poate plânge împotriva actelor şi măsurilor procesuale dispuse, iar în cursul judecăţii exercită drepturile părţii pe care o asistă. Calitatea de apărători o pot avea în unele situaţii şi magistraţii (judecătorii şi procurorii). Potrivit articolului 10 din Legea nr. 303/2004 privind statutul judecătorilor şi procurorilor, acestora le este permis să pledeze în condiţiile prevăzute de lege, numai în cauzele lor personale, ale ascendenţilor şi descendenţilor, ale soţilor, precum şi ale persoanelor puse sub tutela sau curatela lor. Atunci când pledează însă în asemenea cauze, magistraţilor nu au voie să se folosească de calitatea pe care o au pentru a influenţa soluţia instanţei de judecată sau a parchetului şi trebuie să evite a se crea aparenţa că ar putea influenţa în orice fel soluţia.
Ele sunt persoane fizice sau juridice cu drepturi şi obligaţii ce izvorăsc din exercitarea acţiunii penale şi civile în cursul procesului penal. În procesul penal sunt părţi:
partea civilă,
Părţile au interese proprii în rezolvarea cauzei penale şi pot efectua acte procesuale alături de organele judiciare. Având în vedere faptul că procesul penal este consecinţa directă a unui conflict cu legea penală, subiecţii care au calitatea de părţi în procesul penal au de regulă, interese contrare. Astfel inculpatul are interese contrare în raport cu partea civilă, dar el are interese comune cu partea responsabilă civilmente. Suspectul nu este parte în procesul penal, dar este subiect procesual principal cu anumite drepturi şi obligaţii prevăzute de lege. Înainte de declanşarea urmăririi penale, persoana care a săvârşit infracţiunea se numeşte făptuitor, iar după începerea urmăririi penale, el devine suspect. Inculpatul este parte în procesul penal, iar drepturile şi obligaţiile inculpatului sunt mai largi decât ale suspectului. Din momentul punerii în mişcare a acţiunii penale, suspectul dobândeşte calitatea de inculpat. Astfel, inculpatul are dreptul de a fi asistat de apărător ales sau din oficiu în cazurile de asistenţă obligatorie, de a fi reprezentat, de a fi prezent la efectuarea percheziţiei domiciliare, de a nu da nicio declaraţie pe parcursul procesului penal, de a fi informat cu privire la fapta pentru care este cercetat şi încadrarea juridică a acesteia, de a consulta dosarul de urmărire penală, de a propune administrarea de probe, de a formula cereri, a ridica excepţii şi de a pune concluzii, dreptul de a beneficia gratuit de un interpret atunci când nu înţelege, nu se exprimă bine ori nu poate comunica în limba română, dreptul de a apela la un mediator în condiţiile legii, dreptul de a avea ultimul cuvânt în faţa instanţei de judecată, de a folosi căile de atac, de a pune întrebări coinculpaţilor şi corelativ, are obligaţia de a se supune măsurilor preventive şi altor măsuri procesuale. În cazul său, arestarea preventivă se poate dispune pe o durată de 30 de zile şi poate fi prelungită în condiţiile legii. Dacă inculpatul este arestat, urmărirea penală şi judecata nu se pot desfăşura decât în prezenţa acestuia, organele judiciare având obligaţia să dispună aducerea sa. Calitatea de inculpat o pot avea atât persoanele fizice cât şi persoanele juridice. În conformitate cu dispoziţiile Codului penal, persoanele juridice, cu
excepţia statului, a autorităţilor publice şi a instituţiilor publice care desfăşoară o activitate ce nu poate face obiectul domeniului privat, răspund penal, în cazurile prevăzute de lege, pentru infracţiunile săvârşite în numele sau în interesul persoanelor juridice, de către organele sau reprezentanţii acestora. Răspunderea penală a persoanei juridice nu exclude răspunderea penală a persoanei fizice care a participat la săvârşirea acelei fapte.
Partea civilă. Persoana vătămată care exercită acţiunea civilă în cadrul procesului penal se numeşte parte civilă. Calitatea de parte civilă în procesul penal o poate avea atât o persoană fizică, cât şi o persoană juridică, deoarece ambele pot fi prejudiciate material sau moral prin săvârşirea unei infracţiuni În procesul penal, acţiunea civilă poate fi alăturată celei penale, dacă prin aceasta nu se depăşeşte durata rezonabilă a procesului. Prin intermediul acţiunii civile se urmăreşte repararea prejudiciului cauzat prin infracţiune. Orice persoană fizică sau juridică dacă a suferit un prejudiciu material sau moral în urma comiterii infracţiunii, se poate constitui parte civilă în procesul penal în scopul acoperirii pagubei. Rezolvarea concomitentă în procesul penal a acţiunii penale şi a acţiunii civile contribuie la o mai bună soluţionare a cauzei, având în vedere că ambele acţiuni îşi au sorgintea în acelaşi fapt ilicit. Prin constituirea ca parte civilă în procesul penal, persoana vătămată are avantajul obţinerii mai rapide a despăgubirilor la care este îndreptăţită, fără să fie nevoită să aştepte soluţionarea laturii penale mai întâi. Se pot acorda despăgubiri pentru daunele materiale, dar şi pentru daunele morale produse prin infracţiune, deci persoana care a suferit asemenea daune poate avea calitate de parte civilă. Acţiunea civilă are caracter patrimonial şi este transmisibilă, aşadar se pot constitui părţi civile în procesul penal şi succesorii victimei. Constituirea de parte civilă se poate face în scris sau oral, în tot cursul urmăririi penale, iar în timpul judecăţii, numai în faţa primei instanţe, până la începerea cercetării judecătoreşti. Potrivit principiului disponibilităţii care operează în materie civilă, partea civilă poate renunţa în tot sau în parte, la exercitarea acţiunii civile în procesul penal. Renunţarea se face prin cerere scrisă, sau oral, în şedinţa de judecată. De asemenea, până la sfârşitul cercetării judecătoreşti, partea civilă poate îndrepta erorile materiale din cererea de constituire ca parte civilă, poate mări sau micşora întinderea pretenţiilor. Când persoana vătămată este lipsită de capacitate de exerciţiu sau are capacitate restrânsă de exerciţiu, acţiunea civilă se exercită în numele acesteia
de către reprezentantul legal sau de către procuror, în aceleaşi condiţii. Ori de cîte ori partea civilă este o persoană lipsită de capacitate de exerciţiu sau are capacitate restrânsă de exerciţiu, asistenţa juridică este obligatorie. Cu ocazia constituirii ca parte civilă, persoana păgubită, reprezentantul ei legal sau procurorul trebuie să indica natura şi întinderea pretenţiilor, a motivelor şi a probelor pe care se întemeiază cererea. Se pot constitui părţi civile în procesul penal, persoanele care au suferit prejudicii materiale sau morale. În cazul infracţiunii de omor de exemplu, pot fi părţi civile, soţul/soţia victimei, concubinul/concubina care avea copii cu victima, copiii acesteia, persoanele care au suportat cheltuielile cu îngrijirea victimei ori cu înmormântarea ei. De asemenea, se poate constitui parte civilă, unitatea spitalicească în care victima a primit îngrijiri după săvârşirea infracţiunii ori serviciul de ambulanţă care a transportat victima la spital ori i-a acordat primele îngrijiri . Poate avea calitatea de parte civilă, dobânditorul de bună credinţă al unui bun furat de inculpat, când în cursul procesului penal acel bun a fost ridicat de la inculpat şi predat părţii vătămate. Partea civilă are în cadrul procesului penal, o serie de drepturi şi obligaţii. Astfel, are dreptul să fie asistată de avocat, de a fi reprezentată, are dreptul să consulte dosarul, să solicite despăgubiri pentru daunele produse prin infracţiune, să ceară adminstrarea de probe în acest sens, să exercite căile de atac, poate renunţa la despăgubiri. Corelativ, ea are şi anumite obligaţii ce derivă din necesitatea de a se conforma la normele de conduită procesuală: să respecte ordinea desfăşurării anumitor activităţi procesuale, să precizeze natura şi cuantumul despăgubirilor, să prezinte situaţii explicative legate de întinderea prejudiciului, etc. Când organul judiciar apreciază că din anumite motive personale, partea civilă nu şi-ar putea face singură apărarea, se vor lua măsuri pentru desemnarea unui avocat din oficiu. Ori de câte ori într-o cauză penală există un număr foarte mare de părţi civile care nu au interese contrarii, acestea pot desemna o persoană care să le reprezinte interesele în proces. Dacă aceste persoane nu şi-au desemnat un reprezentant, pentru buna desfăşurare a procesului penal, procurorul sau instanţa de judecată pot desemna motivat un avocat din oficiu care să le reprezinte interesele.
Partea responsabilă civilmente este persoana fizică sau juridică care este chemată să răspundă în proces şi are potrivit legii civile, obligaţia legală sau convenţională de a repara în întregime sau în parte, singură sau în solidar, prejudiciul cauzat prin infracţiune.
În materie civilă există posibilitatea ca răspunderea civilă să revină şi altor persoane decât acelea care au săvârşit fapta, spre deosebire de răspunderea din dreptul penal care este personală. Astfel, părţi responsabile civilmente pot fi:
- părinţii pentru faptele ilicite săvârşite de copiii lor minori; - persoana care în temeiul legii, al unui contract ori al unei hotărâri judecătoreşti este obligată să supravegheze un minor ori o persoană pusă sub interdicţie; - comitenţii pentru prejudiciile cauzate de prepuşii lor, ori de câte ori fapta săvârşită de aceştia are legătură cu atribuţiile sau cu scopul fucnţiilor încredinţate; - Fondul de Protecţie a Victimelor Străzii are calitatea de parte responsabilă civilmente şi poate fi obligat singur şi nu în solidar cu inculpatul la plata despăgubirilor civile către persoanele păgubite prin accidente cauzate de vehicule neasigurate (Decizia nr. 3/2010 a Înaltei Curţi de Casaţie şi Justiţie, dată în recurs în interesul legii cu privire la aplicarea unitară a dispoziţiilor art. 25 1 din Legea nr. 31/2000 privind societăţile de asigurare şi supravegherea asigurărilor). Instituirea calităţii de parte responsabilă civilmente are rolul de a proteja persoana care a suferit un prejudiciu material împotriva insovabilităţii autorului prejudiciului. Partea responsabilă civilmente poate participa în procesul penal dacă îşi manifestă iniţiativa de a participa sau dacă este introdusă în cauză, la cererea celor interesaţi ori la cererea procurorului. Ea poate fi introdusă în cauza penală în această calitate încă din timpul urmăririi penale sau în faţa primei instanţe de judecată, numai până la momentul începerii cercetării judecătoreşti. Acest moment se poate depăşi numai dacă partea responsabilă civilmente nu se opune. Ea poate astfel interveni în procesul penal, din proprie iniţiativă, până la terminarea cercetării judecătoreşti la prima instanţă de judecată. Când organul judiciar apreciază că din anumite motive personale, partea responsabilă civilmente nu şi-ar putea face singură apărarea, se vor lua măsuri pentru desemnarea unui avocat din oficiu. Partea responsabilă civilmente are în ceea ce priveşte acţiunea civilă, toate drepturile pe care legea le prevede pentru inculpat. Principala obligaţie pe care o are partea responsabilă civilmente este de aceea de a răspunde civil pentru sau alături de inculpat. În apărarea sa, partea responsabilă civilmente poate folosi tot materialul probator existent în cauză, poate participa personal la proces sau prin reprezentant.
Subiecţii procesuali principali şi alţi subiecţi procesuali
Suspectul este persoana cu privire la care, din datele şi probele existente în cauză, rezultă bănuiala rezonabilă că a săvârşit o faptă prevăzută de legea penală. Din momentul începerii urmăririi penale, făptuitorul dobândeşte calitatea de suspect. Actul procesual prin care se conferă făptuitorului calitatea de suspect este ordonanţa de începere a urmăririi penale. Persoanei care a dobândit calitatea de suspect i se aduc la cunoştinţă, înainte de prima sa audiere, această calitate, fapta pentru care este suspectată şi încadrarea juridică a acesteia. Suspectul are toate drepturile prevăzute de lege pentru inculpat, dacă legea nu prevede altfel. Singura măsură preventivă care poate fi luată faţă de suspect este măsura preventivă a reţinerii pe o durată de 24 de ore. Suspectul are dreptul să dea declaraţii, să nu dea nicio declaraţie, să-şi dovedească nevinovăţia, să propună probe, să formuleze cereri, excepţii concluzii, să fie asistat de apărător, dar are şi obligaţia să suporte măsurile preventive prevăzute de lege (reţinerea pe o durată de 24 de ore), să se prezinte la chemarea organului de urmărire penală, etc.
Persoana vătămată este persoana care a suferit o vătămare fizică, materială sau morală prin comiterea infracţiunii. Categoria juridică de persoană vătămată nu trebuie confundată cu aceea de victimă a infracţiunii întrucât persoană vătămată poate fi orice persoană fizică sau juridică subiect pasiv al infracţiunii, pe când victimă a infracţiunii nu poate fi decât o persoană fizică. Persoana vătămată exercită un drept personal în cursul procesului penal în ceea ce priveşte latura penală a acestuia şi contribuie alături de organele judiciare, la soluţionarea acţiunii penale. Ea are dreptul de a fi informată cu privire la drepturile sale, de a propune administrarea de probe, de a formula cereri, de a ridica excepţii şi de a pune concluzii, de a fi informată cu privire la stadiul urmăririi penale, de a consulta dosarul în condiţiile legii, de a fi ascultată, de a adresa întrebări inculpatului, martorilor şi experţilor, de a beneficia gratuit de un interpret atunci când nu înţelege, nu se exprimă bine ori nu poate comunica în limba română, de a fi asistată de un avocat sau de a fi reprezentată, de a apela la un mediator, precum şi alte drepturi prevăzute de lege.
Uneori, în cazurile anume prevăzute de lege, ea poate împiedica exercitarea acţiunii penale, prin retragerea plângerii penale prealabile sau prin împăcare. Când persoana vătămată este o persoană lipsită de capacitate de exerciţiu sau ori cu capacitate de exerciţiu restrânsă, asistenţa juridică este obligatorie. Când organul judiciar apreciază că din anumite motive personale persoana vătămată nu şi-ar putea face singură apărarea, se vor lua măsuri pentru desemnarea unui avocat din oficiu. Dacă persoana vătămată decedează în timpul procesului penal, drepturile procesuale ale acesteia se sting împreună cu titularul lor, ea neputând fi înlocuită. Acţiunea penală se exercită însă în continuare de către organul judiciar însărcinat cu rezolvarea cauzei penale. Decesul persoanei vătămate stinge acţiunea penală numai atunci dacă legea prevede în mod expres acest lucru. Persoana vătămată care nu doreşte să participe la procesul penal în această calitate, trebuie să înştiinţeze despre aceasta organul judiciar, care atunci când consideră necesar, o va audia în calitate de martor. Dacă persoana vătămată doreşte să exercite acţiunea civilă în procesul penal, atunci ea se va constitui parte civilă. Calitatea de parte civilă a unei persoane nu înlătură posibilitatea ca ea să participe la proces şi în calitate de parte vătămată. Ori de câte ori într-o cauză penală există un număr foarte mare de persoane vătămate care nu au interese contrarii, acestea pot desemna o persoană care să le reprezinte interesele în proces. Dacă aceste persoane nu şi- au desemnat un reprezentant, pentru buna desfăşurare a procesului penal, procurorul sau instanţa de judecată pot desemna motivat un avocat din oficiu care să le reprezinte interesele.
Alţi subiecţi procesuali menţionaţi de lege sunt: martorii, experţii, interpreţii, agenţii procedurali, organele speciale de constatare, precum şi orice alte persoane ori organe prevăzute de lege ca având anumite drepturi, obligaţii sau atribuţii în procesul penal. Martorul este orice persoană care are cunoştinţă despre fapte sau împrejurări de fapt care constituie probe într-o cauză penală. Oricine poate avea calitatea de martor, cu excepţia părţilor şi a subiecţilor procesuali principali. Dacă persoana vătămată nu doreşte să participe la procesul penal în această calitate, va fi audiată în calitate de martor. Potrivit legii, martorul are dreptul să fie supus măsurilor de protecţie şi să beneficieze de restituirea cheltuielilor ocazionate de chemarea sa în faţa organelor judiciare. Martorul are obligaţia de a da declaraţii conforme cu
realitatea, de a se prezenta la chemările organelor judiciare şi de a comunica în scris în termen de 5 zile orice schimbare a adresei la care este citat. Expertul este un specialist autorizat în condiţiile legii, să se pronunţe cu privire la constatarea, clarificarea sau evaluarea unor fapte sau împrejurări care prezintă importanţă pentru aflarea adevărului într-o cauză penală. Expertul are dreptul să ia cunoştinţă de materialul dosarului necesar în vederea efectuării expertizei, poate cere lămuriri organului judiciar care a dispus expertiza ori părţilor şi subiecţilor procesuali principali, are dreptul la un onorariu pentru activitatea depusă şi pentru cheltuielile pe care le-a suportat sau urmează să le suporte. De asemenea, el poate beneficia şi de măsuri de protecţie în condiţiile legii. Expertul este obligat să se prezinte la chemările organelor judiciare şi are datoria de a-şi întocmi raportul de expertiză cu respectarea termenului stabilit de organul judiciar. Interpretul este persoana autorizată în condiţiile legii, să asigure traducerea dintr-o limbă străină în limba română, ori de câte ori persoana audiată nu înţelege, nu se exprimă bine ori nu poate comunica în limba română. În categoria interpreţilor autorizaţi sunt incluşi şi traducătorii autorizaţi. În cazuri urgente când se impune lurea de îndată a unei măsuri procesuale sau atunci când nu se poate asigura un interpret autorizat, organul judiciar va putea folosi în calitate de interpret orice persoană care poate comunica cu cel ascultat, cu obligaţia pentru organul judiciar de a relua audierea prin interpret autorizat imediat ce acest lucru este posibil. Ca şi experţii, interpreţii au dreptul la un onorariu pentru activitatea desfăşurată şi sunt obligaţi să se prezinte la chemările organelor judiciare. În cauzele penale, interpreţii pot fi desemnaţi de organele judiciare sau pot fi aleşi de părţi ori de persoana vătămată, dintre interpreţii autorizaţi potrivit legii.
CAPITOLUL IV. ACŢIUNILE ÎN PROCESUL PENAL
1. ACŢIUNEA ÎN JUSTIŢIE. NOŢIUNE
2. ACŢIUNEA PENALĂ. OBIECTUL, SUBIECŢII ŞI TRĂSĂTURILE SALE
3. DESFĂŞURAREA ACŢIUNII PENALE
4. CAUZELE CARE ÎMPIEDICĂ PUNEREA ÎN MIŞCARE ŞI EXERCITAREA ACŢIUNII PENALE
5. ACŢIUNEA CIVILĂ. OBIECTUL, SUBIECŢII ŞI TRĂSĂTURILE SALE
6. CONDIŢIILE DE EXERCITARE A ACŢIUNII CIVILE
7. DESFĂŞURAREA ACŢIUNII CIVILE
8. RAPORTUL DINTRE ACŢIUNEA CIVILĂ ŞI ACŢIUNEA PENALĂ
1. Acţiunea în justiţie. Noţiune.
Normele dreptului reglementează relaţiile sociale şi stabileşte pentru subiectele raporturilor juridice o anumită comportare obligatorie. Atunci când sunt încălcate normele dreptului penal prin comiterea unui fapt ilicit, ia naştere un conflict de drept. Restabilirea ordinii juridice se poate face doar de către organele învestite cu aplicarea legii. Aceasta are loc prin intermediul acţiunii în justiţie. Acţiunea în justiţie este mijlocul legal prin care un conflict de drept este adus în faţa justiţiei, în vederea soluţionării sale. Prin intermediul acţiunii în justiţie, o persoană este trasă la răspundere în faţa instanţelor judecătoreşti, pentru a fi obligată să suporte consecinţele care derivă din încălcarea anumitor norme juridice. În funcţie de norma juridică încălcată, acţiunea în justiţie poate fi după caz, penală, civilă, contravenţională, de contencios administrativ, etc. Dreptul la acţiune nu se confundă cu dreptul lezat, ci este un drept virtual înscris în norma care ocroteşte o anumită valoare socială, pe când dreptul lezat priveşte în mod concret valoarea socială în ocrotirea căreia este instituit. Dacă valoarea ocrotită nu a fost lezată, nici dreptul la acţiune nu poate fi folosit. Când însă dreptul la acţiune devine exercitabil, el se valorifică printr-o cerere în justiţie. Acţiunea în justiţie se caracterizează prin următoarele elemente componente: temeiul de drept al acţiunii, obiectul acţiunii, subiecţii acţiunii şi aptitudinea funcţională.
Temeiul de drept al acţiunii îl constituie dispoziţia juridică ce prevede fapta ilicită şi a cărei încălcare naşte dreptul la acţiune, iar temeiul de fapt îl reprezintă însăşi fapta ilicită prin săvârşirea căreia a fost încălcată norma de drept.
Obiectul acţiunii constă în aducerea în faţa organelor judiciare a conflictului de drept penal, în vederea tragerii la răspundere a celui care a încălcat norma de drept substanţial. Subiecţii acţiunii sunt subiecţii raportului juridic de conflict născut din săvârşirea faptei ilicite, cu poziţii inversate: subiectul activ al faptei ilicite devine subiect pasiv al acţiunii în justiţie, iar subiectul pasiv al faptei ilicite devine subiect activ al acţiunii în justiţie. Aptitudinea funcţională a acţiunii în justiţie există atunci când folosirea ei duce la declanşarea procesului judiciar, iar actele procesuale îndeplinite pe parcursul ei pot dinamiza desfăşurarea procesului. În procesul penal se pot exercita două acţiuni: acţiunea penală şi acţiunea civilă.
2. Acţiunea penală. Obiectul, subiecţii şi trăsăturile sale.
Acţiunea penală este mijlocul prin intermediul căruia se realizează tragerea la răspundere penală şi pedepsirea celui vinovat de săvârşirea unei infracţiuni. Acţiunea penală nu se naşte din săvârşirea infracţiunii, ci din norma juridică prin care o anumită faptă este considerată ca infracţiune. Din săvârşirea faptei se naşte doar folosinţa sau exerciţiul acţiunii. Acţiunea penală este o importantă instituţie a dreptului procesual penal întrucât este mijlocul legal prin intermediul căruia se realizează scopul procesului penal. Prin punerea în mişcare a acţiunii penale împotriva suspectului, acesta devine inculpat, parte în procesul penal. Actul prin care se porneşte acţiunea penală împotriva cuiva, se numeşte act de inculpare. Ordonanţa procurorului sau rechizitoriul emis de acesta sunt cele mai uzuale acte de inculpare.
Obiectul acţiunii penale îl constituie tragerea la răspundere penală a infractorului. Acţiunea penală se exercită în tot cursul procesului penal. Subiecţii acţiunii penale. Săvârşirea unei fapte penale provoacă declanşarea unei acţiuni penale, iar subiecţii raportului juridic născut din săvârşirea acelei fapte devin subiecţii acţiunii, cu calităţi inverse însă.
Subiectul activ principal al acţiunii penale şi titular al acesteia este întotdeauna statul. Statul exercită acţiunea penală prin intermediul procurorului. Subiect activ secundar al acţiunii penale este persoana vătămată prin infracţiune. Subiect pasiv al acţiunii penale este întotdeauna persoana care a comis infracţiunea şi care este trasă la răspundere penală. Întrucât răspunderea penală este personală şi acţiunea penală este personală, ea exercitându-se numai împotriva celui ce a săvârşit infracţiunea.
Acţiunea penală se caracterizează prin anumite trăsături specifice:
- acţiunea penală aparţine statului, care prin organele sale
specializate are dreptul să tragă la răspundere penală persoanele care comit
- acţiunea penală este obligatorie, întrucât infracţiunile sunt fapte
socialmente periculoase pentru reprimarea cărora statul este dator să intervină. De la caracterul obligatoriu al acţiunii penale fac excepţie faptele pentru care
punerea în mişcare a acţiunii penale este condiţionată de depunerea plângerii penale prealabile.
- acţiunea penală este indisponibilă deoarece odată pusă în
mişcare, ea nu poate fi retrasă, ci trebuie continuată până la stingerea ei. Acţiunea penală se poate stinge atât în cursul urmăririi penale cât şi în cursul judecăţii, prin rămânerea definitivă a soluţiei ce se dă în cauza penală. - acţiunea penală este indivizibilă, exercitarea ei extinzându-se asupra tuturor participanţilor la infracţiune. Oricând s-ar descoperi ulterior noi participanţi la săvârşirea infracţiunii, acţiunea penală se extinde şi asupra acestora.
- acţiunea penală este individuală, adică poate fi exercitată numai
împotriva inculpatului. Nimeni nu poate cere să fie subiect pasiv al acţiunii
penale, alături de inculpat sau în locul acestuia.
3. Desfăşurarea acţiunii penale.
Acţiunea penală este o componentă a procesului penal care se declanşează numai după identificarea făptuitorului şi strângerea de probe de vinovăţie (are caracter „in personam”), pe când procesul penal poate începe imediat ce a fost descoperită şi sesizată o infracţiune (începerea urmăririi penale poate avea caracter „in rem” sau „in personam”).
Cele trei momente principale ale desfăşurării acţiunii penale sunt:
- punerea în mişcare a acţiunii penale,
- exercitarea acţiunii penale,
- stingerea acţiunii penale.
De principiu, acţiunea penală poate fi pusă în mişcare imediat după începerea urmăririi penale, dar în general este pusă în mişcare pe parcursul urmăririi penale, înainte de începerea judecăţii, cu excepţia cazurilor în care legea prevede că acţiunea penală poate fi pusă în mişcare şi în timpul judecăţii. Exercitarea acţiunii penale ia sfârşit în cursul urmăririi penale prin clasare sau renunţare la urmărirea penală, iar în cursul judecăţii odată cu pronunţarea unei hotărâri definitive. Procesul penal poate însă continua cu punerea în executare a hotărârii penale. I. Punerea în mişcare a acţiunii penale nu trebuie confundată cu momentul începerii urmăririi penale. Imediat ce organele de urmărire penală au fost sesizate cu comiterea unei infracţiuni, ele declanşează procesul penal prin începerea urmăririi penale. Nu întotdeauna însă, odată cu declanşarea procesului penal, organele de urmărire penală pun în mişcare şi acţiunea penală. Începerea urmăririi penale poate avea loc “in rem” (pentru faptă) sau “in personam”, pe când punerea în mişcare a acţiunii penale se realizează numai “in personam” (faţă de persoană), ceea ce înseamnă că pentru a putea fi pusă în mişcare acţiunea penală este necesar ca persoana care urmează să fie trasă la răspundere penală să fie cunoscută cu toate datele ei de stare civilă. De cele mai multe ori, de la momentul săvârşirii infracţiunii şi până la identificarea autorului ei trece o anumită perioadă de timp. De aceea, de regulă, momentul începerii urmăririi penale şi cel al punerii în mişcare a acţiunii penale nu coincid. Pentru punerea în mişcare a acţiunii penale există două feluri de condiţii: pozitive şi negative. Condiţiile pozitive constau în constatarea că s-a săvârşit o infracţiune şi în cunoaşterea identităţii persoanei care a săvârşit-o. Pentru punerea în mişcare acţiunii penale trebuie să existe temeiuri suficiente (probe) din care să rezulte presupunerea rezonabilă că o anumită persoană a comis o infracţiune şi nu doar simple bănuieli. Probele nu trebuie confundate cu existenţa unei convingeri depline că persoana respectivă a comis infracţiunea; convingerea deplină se formează numai în cursul defăşurării ulterioare a procesului penal. Condiţiile negative constau în inexistenţa vreunui caz din cele prevăzute în articolul 16 din Codul de procedură penală.
Atribuţia de punere în mişcare acţiunii penale revine procurorului deoarece el exercită funcţia de învinuire. În cursul urmăririi penale, procurorul va pune în mişcare acţiunea penală prin ordonanţă. După cum am afirmat mai sus, acţiunea penală se exercită dacă sunt îndeplinite atât condiţile pozitive cât şi cele negative. Condiţiile negative constau în inexistenţa vreunui caz din cele prevăzute în articolul 16 din Codul de procedură penală. Dacă aceste cauze survin înainte de declanşarea acţiunii, au drept rezultat împiedicarea punerii în mişcare a acţiunii, iar dacă apar în cursul exercitării acesteia, duc la stingerea ei.
Toate cazurile de la art. 16, vor atrage în cursul urmăriririi penale, soluţia clasării. În cursul judecăţii, intervenţia vreunuia dintre cazurile de la art. 16 lit. „a”-„d” vor determina soluţia achitării, pe când cazurile de la litera „e” până la litera “j” vor impune soluţia de încetare a procesului penal.
Cazurile de la litera “a” la “d” care exclud existenţa infracţiunii sunt:
a. fapta nu există, adică fapta nu există în materialitatea ei.
b. fapta nu este prevăzută de legea penală ori nu a fost săvârşită
cu vinovăţia prevăzută de lege. În acest caz, s-a comis o faptă care nu este însă incriminată de legea penală, ci eventual de altă reglementare: disciplinară, civilă, contravenţională ori fapta s-a săvârşit cu o altă formă de vinovăţie decât aceea cerută de lege sau chiar fără vinovăţie.
c. nu există probe că o persoană a săvârşit infracţiunea. În acest
caz există o faptă, dar ea a fost săvârşită de o altă persoană decât făptuitorul, suspectul sau inculpatul din cauză.
d. există o cauză justificativă sau de neimputabilitate, adică atât
vreuna din acelea descrise în articolele 19-22 şi respectiv 24-31 din Codul
penal, cât şi alte cauze justificative sau de neimputabilitate speciale.
Cazurile de la litera “e” la “j” în care acţiunea penală poate fi exercitată numai în anumite condiţii sau este lipsită de obiect:
e. lipseşte plângerea prealabilă, autorizarea sau sesizarea organului competent ori altă condiţie prevăzută de lege necesară pentru punerea în mişcare a acţiunii penale.
f. a intervenit amnistia sau prescripţia, decesul suspectului ori al
inculpatului persoană fizică sau s-a dispus radierea suspectului sau inculpatului persoană juridică.
g. a fost retrasă plângerea prealabilă în cazul infracţiunilor pentru
care retragerea plângerii înlătură răspunderea penală, a intervenit împăcarea ori a fost încheiat un acord de mediere în condiţiile legii.
h. există o cauză de nepedepsire prevăzută de lege.
i. există autoritate de lucru judecat. j. a intervenit un transfer de proceduri cu un alt stat.
II. Exercitarea acţiunii penale. Dacă nu există nici unul din cazurile care împiedică punerea în mişcare a acţiunii penale, aceasta va fi exercitată, adică va fi susţinută în vederea tragerii la răspundere penală a inculpatului. Procurorul şi organele de cercetare penală au obligaţia să exercite acţiunea penală pe tot parcursul urmăririi penale. În timpul judecării cauzei, acţiunea penală se exercită tot de către procuror. În mod normal, acţiunea penală se stinge prin judecată, adică prin pronunţarea unei hotărâri judecătoreşti.
III. Stingerea acţiunii penale. Dacă însă există vreo cauză de împiedicare, acţiunea penală nu va putea fi exercitată şi va fi stinsă, iar soluţia ce se va pronunţa va fi diferită în funcţie de momentul adoptării ei. Astfel, în cursul urmăririi penale, dacă se iveşte vreun caz de împiedicare a exercitării acţiunii penale, procurorul va dispune clasarea cauzei. În cursul judecăţii cauzei, instanţa de judecată va pronunţa:
- achitarea, când există vreunul din cazurile prevăzute în articolul 16 lit. a – d, - înceterea procesului penal, când există vreunul din cazurile prevăzute în art. 16 literele e - j. În caz de amnistie, prescripţie sau retragerea plângerii prealabile ori de existenţă a unei cauze de nepedepsire sau de neimputabilitate ori în cazul renunţării la urmărirea penală, suspectul sau inculpatul poate cere continuarea procesului penal pentru a se stabili dacă se face sau nu vinovat de comiterea infracţiunii. Dacă se constată că suspectul/inculpatul nu se face vinovat de comiterea faptei se va dispune clasarea, respectiv achitarea, iar dacă se va stabili că este vinovat, se va dispune clasarea, respectiv încetarea procesului penal.
Stingerea acţiunii penale penale poate avea loc după epuizarea ei, în cursul urmăririi penale, prin clasare sau renunţare la urmărirea penală. În cursul judecăţii acţiunea penală se stinge prin pronunţarea unei hotărîri judecătoreşti de condamnare, renunţare la aplicarea pedepsei, amânarea aplicării pedepsei, achitare a inculpatului sau de încetare a procesului penal.
Acţiunea penală are rolul de a dinamiza desfăşurarea procesului penal, dar în anumite situaţii legea înlătură acestă aptitudine funcţională, astfel că acţiunea penală nu poate fi pusă în mişcare sau nu mai poate fi exercitată. Unele din aceste cauze au efect definitiv asupra acţiunii penale, adică odată intervenite ele înlătură pentru totdeauna răspunderea penală (amnistia, prescripţia ori decesul făptuitorului, radierea persoanei juridice, retragerea plângerii prealabile), pe când altele au efect temporar, existând posibilitatea desfiinţării, în anumite condiţii a soluţiilor pronunţate (când se depune plângerea prealabilă, se obţine autorizarea sau sesizarea din partea organului competent). Cauzele care împiedică punerea în mişcare a acţiunii penale sau continuarea exercitării ei sunt prevăzute în mod expres în lege. Aşa cum arătam mai sus, articolul 16 din Codul de procedură penală arată situaţiile în care acţiunea penală nu poate fi pusă în mişcare sau nu poate fi exercitată. În afara acestor cazuri din Codul de procedură penală mai există şi alte situaţii prevăzute în Codul penal sau în legi speciale (de ex. desistarea sau împiedicarea rezultatului în caz de tentativă).
Cauzele care împiedică punerea în mişcare a acţiunii penale sau care sting acţiunea penală:
a. Fapta nu există. Singurul temei al răspunderii penale este infracţiunea. Din moment ce nu a fost comisă nici o faptă, nu există nici infracţiunea şi pe cale de consecinţă nici acţiunea penală n-ar putea fi pusă în mişcare. Prin instituirea acestui caz, legiuitorul a avut în vedere situaţia în care fapta nu există în materialitatea ei, adică nu avem vreo faptă care să fi produs o modificare în lumea materială. Nu există spre exemplu, infracţiunea de furt când se constată că nu a fost sustras nici un bun al părţii vătămate, ci aceasta din eroare a reclamat infracţiunea de furt, iar bunul care-i lipsea a fost găsit după ce îl rătăcise ea însăşi prin gospodărie. b. Fapta nu este prevăzută de legea penală ori nu a fost săvârşită cu vinovăţia prevăzută de lege. Spre deosebire de situaţia de mai sus, fapta există în mod obiectiv, dar ea nu figurează între faptele prevăzute de legea penală. De asemenea, chiar dacă fapta este prevăzută de legea penală, este posibil să fi fost comisă cu altă formă de vinovăţie decât aceea cerută de lege, cum ar fi de exemplu, violarea de domiciliu comisă din culpă, ori fapta de
lovire sau alte violenţe în forma simplă comisă din culpă. În aceste exemple lipseşte forma de vinovăţie a intenţiei prevăzută în lege astfle că faptele nu constituie infracţiune. Nefiind considerată infracţiune, fapta nu poate constitui temeiul tragerii la răspundere penală a inculpatului. Eventual, fapta ar putea atrage o răspundere civilă, disciplinară, contravenţională. Spre exemplu, conducerea pe drumurile publice a unui autovehicul de către o persoană care are sânge o îmbibaţie alcoolică de 0,60 ml/l nu ar putea atrage răspunderea penală a făptuitorului întrucât fapta nu este infracţiune, ci o contravenţie. c. Nu există probe că o persoană a săvârşit infracţiunea. De această dată, fapta există în materialitatea ei, constituie infracţiune, dar nu a fost săvârşită de persoana împotriva căreia se îndreaptă acţiunea penală. Aptitudinea funcţională a acţiunii penale lipseşte numai în raport cu o anumită persoană, dar dacă autorul faptei este identificat, este posibilă tragerea la răspundere penală a acestuia. Spre exemplu, dacă acţiunea penală a fost pusă în mişcare în mod greşit faţă de „X” pentru că a cauzat o vătămare corporală victimei în cursul unei agresiuni, dar apoi se constată că vinovat de săvârşirea faptei este un alt suspect implicat în altercaţie, se va dispune clasarea cauzei faţă de „X” sau achitarea lui „X”, întrucât fapta nu a fost săvârşită de el. d. Există o cauză justificativă sau de neimputabilitate. Cauzele justificative sau de neimputabilitate conduc la înlăturarea caracterului penal al faptei şi au fie aplicabilitate generală, fie aplicabilitate specială. Cauzele cu aplicabilitate generală pot interveni în cazul oricărei infracţiuni, pe când cauzele cu aplicabilitate specială intervin numai în anumite situaţii, strict prevăzute în lege. Cauzele cu caracter general sunt: legitima apărare, starea de necesitate, exercitarea unui drept sau îndeplinirea unei obligaţii, consimţământul victimei, constrângerea fizică sau morală, excesul neimputabil, minoritatea, iresponsabilitatea, intoxicarea, eroarea şi cazul fortuit. Ele sunt prevăzute în partea generală a Codului penal, în art. 18-31. Alte cauze au caracter special şi se regăsesc în partea specială a Codului penal ori în legi speciale cu dispoziţii penale. Printre acestea putem menţiona:
constrângerea la darea de mită (art. 290 alin. 2 din Codul penal), retragerea mărturiei mincinoase (art. 273 alin. 3 din Codul penal). e. Lipseşte plângerea prealabilă, autorizarea sau sesizarea organului competent ori o altă condiţie prevăzută de lege, necesară pentru punerea în mişcare a acţiunii penale.
Plângerea prealabilă este o condiţie indispensabilă pentru exercitarea acţiunii penale pentru săvârşirea anumitor infracţiuni (de exemplu: lovirea sau alte violenţe, vătămarea corporală, ameninţarea, abuzul de încredere, violul în forma simplă, etc.). În cazul acestor fapte, legiuitorul a considerat că interesul personal al celui vătămat prin infracţiune este mai important decât interesul societăţii de a trage la răspundere penală pe făptuitor şi ca atare lipsa plângerii prealabile va împiedica declanşarea procesului penal. Se asimilează cu lipsa plângerii prealabile şi situaţia depunerii ei de către o altă persoană decât persoana vătămată, precum şi depunerea ei tardivă, după termenul de 3luni prevăzut în lege. Atunci însă când cel vătămat este o persoană lipsită de capacitate de exerciţiu sau cu capacitate de exerciţiu restrânsă, punerea în mişcare a acţiunii penale se poate face şi din oficiu. Autorizarea este o condiţie de pedepsibilitate în anumite cazuri de tragere la răspundere penală a magistraţilor, membrilor Guvernului, senatorilor, deputaţilor. În asemenea situaţii, pentru punerea în mişcare a acţiunii penale este necesară autorizarea dată de organul competent (Parlament, Guvern, Consiliul Superior al Magistraturii, etc.) Sesizarea făcută de organele competente condiţionează punerea în mişcare a acţiunii penale pentru infracţiunile contra siguranţei circulaţiei pe căile ferate, pentru infracţiunile contra ordinii şi disciplinei militare, etc. f. A intervenit amnistia sau prescripţia, decesul suspectului ori al inculpatului persoană fizică sau s-a dispus radierea suspectului sau inculpatului persoană juridică. Amnistia înlătură răspunderea penală pentru fapta penală săvârşită, iar dacă intervine după condamnare va avea ca efect înlăturarea executării pedepsei, precum şi a celorlalte consecinţe ale condamnării. Prescripţia înlătură prin trecerea timpului, răspunderea penală. În legislaţia noastră penală sunt imprescriptibile infracţiunile contra păcii şi omenirii, infracţiunile de omor precum şi infracţiunile săvârşite cu intenţie care au avut ca urmare moartea victimei. Decesul suspectului ori al inculpatului persoană fizică va atrage stingerea acţiunii penale, indiferent de stadiul procesual în care a intervenit. Decesul celorlalte părţi din procesul penal nu va produce acestă consecinţă. Radierea suspectului sau inculpatului persoană juridică este operaţiunea care marchează „moartea” sau dispariţia din viaţa socială a respectivei persoane juridice. Desfiinţarea persoanei juridice prin dizolvare sau lichidare trebuie urmată de radierea acesteia fie din registrul comerţului (când este
vorba de o societate sau entitate comercială), fie din registrul asociaţiilor şi fundaţiilor.
care retragerea înlătură răspunderea penală, a intervenit împăcarea ori a fost încheiat un acord de mediere în condiţiile legii. Retragerea plângerii prealabile, ca manifestare de voinţă a părţii vătămate, înlătură răspunderea penală pentru acele infracţiuni care se pedepsesc la plângerea prelabilă. Retragerea plângerii trebuie să fie necondiţionată şi totală (atât sub aspectul laturii penale cât şi sub aspectul laturii civile) pentru a produce acest efect. Retragerea plângerii prealabile constituie o manifestare unilaterală de voinţă a persoanei vătămate. Împăcarea părţilor va duce în cazurile prevăzute de lege, la încetarea procesului penal şi stingerea acţiunii penale. Este posibilă împăcarea părţilor în cazul acelor infracţiuni pentru care legiuitorul prevede în mod expres posibilitatea împăcării, spre exemplu în cazul infracţiunilor de lovire sau alte violenţe ori vătămare corporală din culpă săvârşite împotriva unui membru al familiei (art. 193, 196 şi 199 alin. 2 din Codul penal). Pentru persoanele lipsite de capacitate de exerciţiu, împăcarea se face de către reprezentantul lor legal, iar persoanele cu capacitate de exerciţiu restrânsă se pot împăca cu încuviinţarea reperezentantului lor legal. Împăcarea are caracter bilateral şi este personală. În cazul infracţiunilor pedepsite la plângere prealabilă, încheierea unui acord de mediere, în condiţiile Legii nr. 192/2006 privind medierea şi organizarea profesiei de mediator, va atrage de asemenea încetarea procesului penal.
h. Există o cauză de nepedepsire prevăzută de lege. Această ipoteză
are în vedere incidenţa vreunei cauze de acest gen. Cauzele de nepedepsire se regăsesc atât în partea generală a Codului penal (de ex., desistarea sau împiedicarea rezultatului), cât şi în partea specială a Codului penal sau în legi speciale (de ex., întreruperea cursului sarcini de către femeia însărcinată, vătămarea fătului în timpul sarcinii de către femeia însărcinată, tăinuirea săvârşită de un memebru de familie, denunţarea de către mituitor a faptei înainte ca organul de urmărire penală sa fi fost sesizat cu acea faptă, retragerea mărturiei mincinoase în anumite condiţii, favorizarea infractorului săvârşită de un membru de familie, etc.). i. Există autoritate de lucru judecat. Odată rămase definitive, hotărârile judecătoreşti capătă autoritate de lucru judecat, ceea ce conduce la prezumţia legală că reflectă adevărul.
Autoritatea de lucru judecat a unei hotărâri judecătoreşti va conduce la anumite efecte:
- un efect pozitiv şi anume acela că hotărârea poate fi pusă în executare, - un efect negativ, care constă în împiedicarea exercitării unei noi acţiuni penale împotriva aceleiaşi persoane, pentru aceeaşi faptă. Trebuie aşadar să existe identitate de persoane şi de obiect pentru a se putea invoca autoritatea de lucru judecat într-o anumită cauză. Potrivit legii, există autoritate de lucru judecat, chiar dacă faptei săvârşite i s-ar da o altă încadrare juridică. j. A intervenit un transfer de proceduri cu un alt stat, potrivit legii. În conformitate cu dispoziţiile Legii nr. 302/2004 privind cooperarea judiciară internaţională în materie penală, efectuarea unei proceduri penale sau continuarea unei proceduri iniţiate de autorităţile judiciare române competente, pentru o faptă care constituie infracţiune conform legii române, poate fi transferată unui stat străin. Autorităţile judiciare române pot solicita autorităţilor competente ale altui stat, exercitarea unei proceduri penale sau continuarea acesteia dacă transferul procedurii penale serveşte intereselor unei bune administrări a justiţiei sau favorizează reintegrarea socială în caz de condamnare. Transferul procedurii penale poate fi solicitat şi atunci când autorităţile judiciare române apreciază, în funcţie de particularităţile cauzei, că prezenţa persoanei învinuite de săvârşirea infracţiunii la cercetarea penală nu poate fi asigurată şi acest lucru este posibil în statul străin.
5. Acţiunea civilă. Obiectul, subiecţii şi trăsăturile acesteia
Acţiunea civilă este instrumentul juridic prin care sunt traşi la răspundere civilă inculpatul şi partea responsabilă civilmente, deoarece prin infracţiunea comisă s-au încălcat şi normele dreptului civil, astfel încât fapta va atrage atât răspunderea penală cât şi răspunderea civilă.
Obiectul acţiunii civile este tragerea la răspundere civilă a inculpatului şi eventual, a părţii responsabile civilmente. Repararea pagubei se face potrivit dispoziţiilor legii civile, în natură sau prin plata unui echivalent bănesc.
- restituirea lucrului,
- restabilirea situaţiei anterioare săvârşirii infracţiunii,
- desfiinţarea totală ori parţială a unui înscris,
- prin orice alt mijloc de reparare.
Această modalitate de reparare a pagubei are caracter prioritar faţă de repararea pagubei prin echivalent bănesc. Paguba cauzată prin infracţiune cuprinde atât paguba efectivă (damnum emergens), folosul nerealizat (lucrum cessans - de exemplu dobânda legală datorată de la săvârşirea infracţiunii şi până la achitarea sumei), dar şi cheltuielile pe care partea le-a făcut pentru evitarea sau limitarea prejudiciului. Restituirea lucrului ca primă modalitate de reparare în natură a pagubei este posibilă ori de câte ori lucrurile care aparţin părţii civile au fost ridicate în cursul procesului penal, de la inculpat sau de la persoana care le deţine (dobânditorul de bună-credinţă). Această măsură poate fi dispusă de către procuror sau de către judecător, în funcţie de faza procesuală în care se află cauza. Restituirea lucrului se face doar dacă nu se stânjeneşte aflarea adevărului în procesul penal şi întotdeauna cu obligaţia pentru persoana care l- a primit, de a păstra lucrul până la soluţionarea definitivă a cauzei. Dacă prin restituirea lucrului nu se acoperă complet paguba cauzată prin infracţiune, inculpatul va fi obligat în plus şi la plata unei despăgubiri care să realizeze astfel o justă reparaţie a pagubei cauzate (de exemplu, când s-au deteriorat bunurile sustrase). Restabilirea situaţiei anterioare reprezintă o altă modalitate de reparare în natură a pagubei şi se recurge la ea ori de câte ori este posibilă revenirea la situaţia anterioară săvârşirii infracţiunii (de exemplu, evacuarea inculpatului din imobilul pe care l-a ocupat prin săvârşirea infracţiunii de nerespectare a hotărârilor judecătoreşti prevăzută în art. 271 alin. 2 din Codul penal). Această măsură se poate dispune numai de către instanţa de judecată în cursul judecăţii. La desfiinţarea totală sau parţială a unui înscris ca modalitate de reparare în natură a pagubei se recurge de regulă în situaţia săvârşirii infracţiunilor de fals, când instanţa trebuie să dispună desfiinţarea înscrisurilor falsificate. Repararea pagubei prin echivalent bănesc se realizează prin obligarea inculpatului şi a părţii responsabile civilmente la plata unei sume de bani, ori de câte ori nu este posibilă repararea în natură. În practica judiciară s-a recurs la această modalitatede reaparare a pagubei în cazurile în care bunurile sustrase sau obţinute prin înşelăciune, abuz de încredere, etc., nu mai sunt găsite, ori sunt distruse; atunci când au fost efectuate cheltuieli cu îngrijiri medicale în ipoteza infracţiunilor contra
persoanei; dacă victima infracţiunilor care au dus la moartea acesteia contribuia la întreţinerea altei persoane, etc. Se pot acorda despăgubiri atât pentru prejudiciul efectiv cauzat cât şi pentru prejudiciul viitor, dacă producerea lui este neîndoielnică (art. 1385 alin. 2 din Codul civil). Acordarea despăgubirilor băneşti se poate face atât prin acordarea unei sume globale cât şi prin acordarea unor prestaţii periodice. Sunt supuse reparării prin echivalent bănesc, atât prejudiciile patrimoniale cât şi prejudiciile nepatrimoniale. Repararea prejudiciilor nepatrimoniale are ca fundament legal, articolul 1391 din Codul civil. Caracteristic prejudiciilor nepatrimoniale sau daunelor morale cum mai sunt denumite, este că nu au o valoare economică precis evaluabilă în bani, rămânând la latitudinea instanţei, aprecierea cuantumului acestuia. În practica judiciară s-au acordat daune morale pentru prejudicii afective constând în suferinţele psihice cauzate de moartea unei persoane iubite, desfigurarea sau îmbolnăvirea gravă, durerile fizice cauzate prin răniri, loviri, vătămări corporale, etc.
Subiecţii activi ai acţiunii civile sunt:
- partea civilă, adică persoana în dauna căreia s-a produs
prejudiciul moral sau material; - Ministerul Public care are obligaţia să exercite acţiunea civilă în faţa instanţei de judecată atunci când persoana vătămată este lipsită de
capacitate de exerciţiu sau care capacitate de exerciţiu restrânsă; Subiecţii pasivi ai acţiunii civile sunt:
- inculpatul, care este şi subiect pasiv principal al acestei acţiuni,
întrucât el este cel care a produs un prejudiciu prin comiterea infracţiunii;
- partea responsabilă civilmente este persoana chemată să
răspundă în procesul penal, potrivit legii civile pentru pagubele cauzate prin
fapta inculpatului.
Trăsăturile acţiunii civile. Spre deosebire de acţiunea penală, acţiunea civilă se porneşte şi se exercită numai în măsura în care persoana vătămată sau succesorii acesteia înţeleg să fie despăgubiţi pentru prejudiciul produs (excepţie fac acele cazuri când acţiunea civilă se exercită din oficiu de către procuror). Ca atare, acţiunea civilă are în principiu caracter disponibil, deşi în anumite cazuri menţionate mai sus, ea este exercitată din oficiu. Astfel, partea civilă poate renunţa în tot sau în parte, la pretenţiile civile formulate, până la terminarea dezbaterilor în apel. Asupra acestei renunţări, partea civilă nu mai
poate reveni şi nici nu mai are dreptul să introducă acţiune separată la instanţa civilă pentru aceleaşi pretenţii În plus, acţiunea civilă are caracter accesoriu, adică poate fi exercitată în cursul procesului penal numai atunci când poate fi pusă în mişcare acţiunea penală. Acţiunea civilă care are ca obiect tragerea la răspundere civilă a inculpatului şi a părţii responsabile civilmente este scutită de taxa de timbru, indiferent dacă se exercită în faţa instanţei penale ori în faţa instanţei civile.
Pentru ca acţiunea civilă să fie exercitată în procesul penal, trebuie să fie îndeplinite anumite condiţii:
a) Infracţiunea săvârşită să fi produs un prejudiciu (material sau
nepatrimonial). Acţiunea civilă nu se poate exercita decât dacă infracţiunea săvârşită este una de rezultat, nu şi în ipoteza unei infracţiuni de pericol. Spre exemplu, conducerea unui autovehicul pe drumurile publice fără permis de conducere este o infracţiune de pericol care exclude producerea vreunui prejudiciu.
b) Între infracţiunea săvârşită şi prejudiciu să existe legătură de
cauzalitate. Fără existenţa acestei legături, persoana care a săvârşit fapta n-ar putea fi obligată la despăgubiri, lipsind temeiul tragerii la răspundere juridică
a acelei persoane.
c) Prejudiciul să fie cert, adică sigur atât sub aspectul existenţei sale cât şi sub aspectul posibilităţilor de evaluare. Prejudiciul cert poate fi atât actual cât şi viitor. Un prejudiciu cert şi viitor este spre exemplu, cel rezultat din pierderea capacităţii de muncă a unei persoane. Prejudiciul eventual nu poate fi acoperit întrucât există o lipsă de certitudine cu privire la producerea sa în viitor.
d) Prejudiciul să nu fi fost reparat. De principiu, acoperirea prejudiciului va împiedica exercitarea acţiunii civile, dar trebuie avut în vedere dacă prejudiciul a fost acoperit total sau numai parţial, caz în care acţiunea civilă este exercitabilă. De asemenea, se mai impune a se stabili dacă
acoperirea prejudiciului s-a făcut de către terţe persoane care au contribuit la aceasta din dorinţa de a ajuta victimele infracţiunii şi nu pentru a-l degreva pe inculpat de această obligaţie (de exemplu, cazul colegilor de serviciu care înmânează victimei infracţiunii o sumă de bani pentru ajutorarea acesteia).
e) Repararea prejudiciului să fie pretinsă de către persoana fizică sau juridică îndreptăţită. Pentru obţinerea reaparării prejudiciului, persoana păgubită trebuie să-şi manifeste voinţa în acest sens prin constituirea de parte civilă.
În cazul persoanelor lipsite de capacitate de exerciţiu sau cu capacitate de exerciţiu restrânsă, nu este nevoie de manifestarea de voinţă a acestora, acţiunea civilă exercitându-se din oficiu de către procuror, chiar dacă persoana vătămată nu este constituită parte civilă.
7. Desfăşurarea acţiunii civile.
Prin rezolvarea acţiunii civile în cadrul procesului penal trebuie să se acorde o despăgubire integrală. Posibilităţile de plată ale inculpatului şi părţii responsabile civilmente nu influenţează nici existenţa răspunderii civile şi nici cuantumul despăgubirilor ce vor fi acordate. În faţa instanţei penale nu pot fi deduse pe calea acţiunii civile alte raporturi juridice decât acelea izvorâte din paguba pricinuită prin infracţiune. Acţiunea civilă se pune în mişcare prin constituirea ca parte civilă a persoanei vătămate în contra inculpatului sau părţii responsabile civilmente. Dacă dreptul la repararea prejudiciului a fost transmis pe cale convenţională unei alte persoane, aceasta nu poate exercita acţiunea civilă în cadrul procesului penal în locul persoanei vătămate. Dacă transmiterea acestui drept are loc după constituirea ca parte civilă, acţiunea civilă poate fi disjunsă.
Constituirea de parte civilă se face printr-o declaraţie scrisă sau orală în faţa organului de urmărire penală sau a instanţei de judecată. Manifestarea de voinţă a persoanei vătămate în acest sens se poate face în tot cursul urmăririi penale, iar în cursul judecăţii, numai până la începerea cercetării judecătoreşti. Când declaraţia de constituire ca parte civilă se face oral, organul judiciar are obligaţia să o consemneze într-un proces verbal sau în încheiere, după caz.
Odată cu declaraţia de constituire ca parte civilă, persoana păgubită trebuie să indice natura şi întinderea pretenţiilor, a motivelor, precum şi a probelor pe care se întemeiază acestea. Încălcarea în procesul penal a acestor dispoziţii legale privind momentul constituirii ca parte civilă şi conţinutul declaraţiei va atrage imposibilitatea persoanei vătămate ori a succesorilor ei de a se constitui parte civilă în procesul penal, ei păstrând însă dreptul de a se adresa cu acţiune separată, instanţei civile. După constituirea de parte civilă, persoana vătămată devine parte civilă. Până la terminarea cercetării judecătoreşti, partea civilă poate mări sau micşora întinderea pretenţiilor. Acţiunea civilă se susţine în proces de către partea civilă, iar pentru persoanele lipsite de capacitate de exerciţiu ori cu capacitate de exerciţiu restrânsă, acţiunea civilă se susţine de către reprezentantul lor legal ori de către procuror, chiar dacă persoana vătămată nu este constituită parte civilă. În cursul procesului penal, în legătură cu pretenţiile civile, inculpatul, partea civilă şi partea responsabilă civilmente pot încheia o tranzacţie sau un acord de mediere, potrivit legii. Atunci când un număr mare de persoane care nu au interese contrare s- au constituit ca părţi civile într-un proces penal, acestea pot desemna o persoană care să le reprezinte interesele în procesul penal. Dacă însă aceste persoane nu şi-au ales un reprezentant comun, organele judiciare pot desemna un avocat din oficiu care să le reprezinte interesele.
Exercitarea acţiunii civile de către sau faţă de susccesori În cazul în care partea civilă decedează, se reorganizează, este radiată ori dizolvată în cursul urmăririi penale sau al judecăţii, se vor introduce în cauză moştenitorii/succesorii în drepturi/lichidatorii acesteia, în măsura în care doresc să intervină în proces. Opţiunea moştenitorilor/suscesorilor trebuie exprimată în termen de cel mult două luni de la deces, dizolvare, reorganizare ori lichidare. Decesul/radierea inculpatului va conduce la efecte diferite după cum decesul se produce în faza urmăririi penale sau a judecăţii. Când inculpatul decedează/este radiat în cursul urmăririi penale, procesul penal va lua sfârşit, iar partea civilă se va putea adresa instanţei civile cu acţiune civilă, separată, împotriva moştenitorilor/succesorilor sau părţii responsabile civilmente. Dacă inculpatul decedează în cursul judecării cauzei, partea civilă are posibilitatea să continue acţiunea civilă în faţa instanţei penale împotriva moştenitorilor inculpatului şi a părţii responsabile civilmente.
Când partea responsabilă civilmente decedează, se reorganizează, este radiată ori dizolvată, acţiunea civilă va fi continuată în faţa instanţei penale, numai dacă partea civilă indică instanţei moştenitorii/succesorii în drepturi/lichidatorii acesteia, în termen de cel mult două luni de la data când a luat cunoştinţă de acea împrejurare.
Rezolvarea acţiunii civile în procesul penal Acţiunea civilă se rezolvă în cadrul procesului penal atunci când a fost alăturată acţiunii penale şi s-a sesizat instanţa penală. Odată cu soluţionarea laturii penale a cauzei, instanţa se va pronunţa şi asupra laturii civile, având următoarele trei posibilităţi:
Să respingă acţiunea civilă dacă se dispune achitarea inculpatului în temeiul articolului 10 literele „a” şi „c”, datorită lipsei de temei juridic al acţiunii sau dacă lipseşte culpa civilă, lipseşte paguba ori nu există legătură de cauzalitate între infracţiunea pentru care a fost trimis în judecată inculpatul şi paguba produsă. Să admită acţiunea civilă în totalitate sau în parte atunci când se constată săvârşirea unei fapte penale şi producerea unui prejudiciu material sau moral, indiferent dacă se pronunţă sau nu condamnarea inculpatului. În cazurile de achitare a inculpatului sau de încetare a procesului penal în baza art. 16, literele „b” teza a 2-a, „d” şi „h”, dacă prin fapta comisă s-au cauzat prejudicii, instanţa va admite acţiunea civilă şi va acorda despăgubiri civile celui prejudiciat. Să lase nesoluţionată acţiunea civilă atunci când pronunţa achitarea inculpatului în temeiul art. 16 literele „b” teza 1 şi „e” precum şi când dispune încetarea procesului penal în temeiul art. 16 literele „f”, „g”, „i” şi „j” precum şi în cazul în care a intervenit un acord de recunoaştere a vinovăţiei. În aceste cazuri, cel interesat se poate adresa cu acţiune instanţei civile.
Disjungerea acţiunii civile. Ori de câte ori soluţionarea acţiunii civile atrage depăşirea termenului rezonabil de soluţionare a acţiunii penale, instanţa penală poate disjunge acţiunea civilă care va rămâne însă în competenţa instanţei penale. În aceste cazuri, se constituie un dosar separat care va fi soluţionat de aceeaşi instanţă. Disjungerea se poate dispune de instanţă din oficiu, la cererea procurorului sau la cererea părţilor. Încheierea prin care se dispune disjungerea laturii civile este definitivă.
Raportul dintre acţiunea civilă şi acţiunea penală în procesul penal.
Acţiunea penală şi civilă sunt reunite în cadrul procesului penal
deoarece îşi au izvorul în aceeaşi faptă. Când cele două acţiuni sunt exercitate împreună în procesul penal, acţiunea penală constituie principalul, iar acţiunea civilă accesoriul. Soluţia dată laturii penale a procesului penal va determina şi soluţia dată laturii civile. Dacă persoana vătămată ori succesorii acesteia nu s-au constituit părţi civile în procesul penal, ei pot introduce acţiune civilă în faţa instanţei civile pentru a obţine repararea prejudiciului cauzat prin infracţiune. Dacă însă acţiunea civilă este exercitată separat, legea interzice realizarea concomitentă
a celor două acţiuni (atât în faţa unei instanţe penale cât şi în faţa unei instanţe
civile). În astfel de cazuri, după punerea în mişcare a acţiunii penale, se suspendă soluţionarea procesului civil până la soluţionarea procesului penal, conform principiului “penalul ţine în loc civilul”, dar nu mai mult de un an. Persoana vătămată ori susccesorii acesteia care au pornit acţiune civilă în faţa instanţei civile pot părăsi această cale şi se pot adresa organelor de urmărire penală sau instanţei de judecată, numai dacă punerea în mişcare a acţiunii penale a avut loc ulterior sau procesul penal a fost reluat după suspendare. Părăsirea instanţei civile nu mai poate avea loc dacă această instanţă a pronunţat o hotărâre, chiar şi nedefinitivă, conform principiului “electa una via, non datur recursus ad alteram”. Dacă persoana vătămată ori succesorii acesteia s-au constituit părţi civile în procesul penal, ei nu mai pot porni acţiune separată în faţa instanţelor civile, decât atunci când instanţa penală, prin hotărâre definitivă a lăsat nesoluţionată acţiunea civilă. În acest caz, probele administrate în cursul procesului penal pot fi folosite în faţa instanţei civile. Cu toate acestea, persoana vătămată poate părăsi procesul penal şi se poate adresa instanţei civile cu acţiune civilă dacă procesul penal a fost suspendat. În caz de reluare
a procesului penal, acţiunea civilă se suspendă, dar nu mai mult de un an. Când procurorul a dat o soluţie de netrimitere în judecată, partea se poate adresa instanţei civile cu acţiune civilă în vederea recuperării prejudiciului. Dacă cele două acţiuni (penală şi civilă) se rezolvă separat, hotărârea definitivă a instanţei penale are autoritate de lucru judecat în faţa instanţei care judecă acţiunea civilă în ceea ce priveşte existenţa faptei şi a persoanei care a săvârşit-o.
Instanţa civilă nu este obligată să ţină seama de hotărârea definitivă de achitare sau de încetare a procesului penal în ceea ce priveşte existenţa prejudiciului şi a vinovăţiei autorului faptei ilicite. Hotărârea definitivă a instanţei civile prin care a fost soluţionată acţiunea civilă nu are autoritate de lucru judecat în faţa organelor judiciare penale cu privire la existenţa faptei penale, a persoanei care a săvârşit-o şi a vinovăţiei acesteia. Aplicarea acestor reguli va evita pronunţarea a două hotărâri (una civilă şi cealaltă penală) care pot fi contrare împotriva aceleiaşi persoane, cu privire la repararea unei singure pagube. Dacă prejudiciul este descoperit după constituirea ca parte civilă, persoana vătămată ori succesorii acesteia pot introduce acţiune civilă separat în faţa instanţei civile pentru repararea prejudiciului născut ori descoperit după momentul constituirii ca parte civilă. Ori de câte ori acţiunea civilă este exercitată de către procuror, dacă se constată că prejudiciul nu a fost integral acoperit prin hotărârea definitivă a instanţei penale, diferenţa poate fi solicitată în aceleaşi condiţii pe calea unei acţiuni la instanţa civilă.
CAPITOLUL V. COMPETENŢA ÎN MATERIE PENALĂ
1. NOŢIUNEA DE COMPETENŢĂ
4. COMPETENŢA ORGANELOR DE URMĂRIRE PENALĂ
5. PROROGAREA
COMPETENŢĂ, STRĂMUTAREA,
INCOMPATIBILITATEA ŞI CONFLICTELE DE
Soluţionarea unei cauze penale nu poate fi lăsată la latitudinea oricărui organ judiciar şi legea este aceea care stabileşte competenţa organelor judiciare, prin delimitarea drepturilor şi atribuţiilor acestor organe. Noţiunea de competenţă poate fi definită ca fiind capacitatea pe care o are un organ judiciar penal de a se ocupa de o anumită cauză penală. În sens pozitiv, competenţa apare ca o împuternicire ce priveşte cadrul de acte procesuale şi procedurale pe care un organ judiciar este abilitat şi obligat să le îndeplinească, iar în sens negativ apare ca o limitare de atribuţii. Cauzele penale care fac obiectul proceselor penale sunt extrem de variate prin natura şi gravitatea faptelor săvârşite, prin locul în care au fost comise sau soluţionate, prin calitatea pe care, eventual, o are făptuitorul, astfel încât în reglementarea competenţei diferitelor organe judiciare este firesc să se ţină seama de toţi aceşti factori. De asemenea, organele judiciare implicate în procesul penal se diferenţiază din punct de vedere funcţional prin atribuţiile specifice pe care le îndeplinesc şi ca atare regulile de stabilire a competenţei trebuie să ţină seama şi de acest aspect.
După factorii menţionaţi mai sus, se disting următoarele forme de competenţă:
Competenţa funcţională (după atribuţiile organului judiciar) determină categoriile de activităţi pe care le poate desfăşura fiecare organ judiciar. Astfel, competenţa funcţională a unei instanţe de judecată este diferită de competenţa funcţională a unui organ de urmărire penală (procurori sau
organe de cercetare penală), după cum diferă competenţa funcţională a instanţelor între ele, ori a organelor de urmărire penală între ele. Competenţa materială (după natura infracţiunii) stabileşte care organ judiciar dintre cele de acelaşi tip, se va ocupa de soluţionarea cauzei, ţinând seama de infracţiunea comisă. Competenţa materială se poate determina în mod abstract, pe categorii şi grupe mari de infracţiuni, fără a se face o enumerare a acestora sau în mod concret, prin indicarea explicită a tuturor infracţiunilor ce intră în competenţa materială a unui anumit organ judiciar. Competenţa materială se stabileşte pe linie verticală în cadrul organelor judiciare de acelaşi fel. Competenţa personală este determinată de calitatea pe care o are făptuitorul. Spre exemplu, calitatea de militar, de parlamentar, notar sau magistrat va atrage competenţa anumitor organe judiciare. Pentru stabilirea organului competent se are în vedere, de regulă, calitatea avută de făptuitor în momentul comiterii infracţiunii, dar este posibil ca această calitate să se piardă până în momentul soluţionării cauzei. Articolul 48 din C. proc. pen. prevede că instanţa rămâne competentă să
judece chiar dacă inculpatul, după săvârşirea infracţiunii, nu mai are acea calitate, dar fapta are legătură cu atribuţiile de serviciu ale făptuitorului ori s-a dat citire actului de sesizare a instanţei. Dobândirea calităţii după săvârşirea infracţiunii nu determină schimbarea competenţei, cu excepţia persoanelor indicate în articolul 40 alin. 1 din C. proc. pen., cum ar fi: senatori, deputaţi, europarlamentari, judecătorii Curţii Constituţionale, membrii Guvernului, mebrii CSM, chestori, judecătorii Înaltei Curţi de Casaţie şi Justiţie, procurorii de la Parchetul de pe lângă Înalta Curte de Casaţie şi Justiţie. Competenţa teritorială este dată de locul unde a fost săvârşită fapta prevăzută de legea penală şi se determină având în vedere organele judiciare penale de acelaşi fel şi de acelaşi grad, deci pe linie orizontală. Pentru a stabili competenţa unui organ judiciar în art. 41 din C. proc. pen., se arată că sunt determinante:
a) locul săvârşirii infracţiunii,
b) locul unde a fost prins suspectul sau inculpatul,
c) locuinţa suspectului sau inculpatului persoană fizică, ori după
caz sediul inculpatului persoană juridică, la momentul la care a săvârşit
d) locuinţa sau sediul persoanei vătămate.
În accepţiunea legii, prin locul săvârşirii infracţiunii se înţelege locul unde s-a desfăşurat activitatea infracţională, în totul sau în parte ori locul unde s-a produs rezultatul acesteia.
Pentru infracţiunile săvârşite în străinătate, legea precizează în art. 42 alin. 1din C.proc.pen. care sunt organele judiciare competente şi menţionează că aceste fapte se judecă de către instanţele în a căror circumscripţie se află locuinţa suspectului sau inculpatului persoană fizică, ori după caz sediul inculpatului persoană juridică. În caz că acesta nu locuieşte sau nu are domiciliul în ţară, faptele de competenţa judecătoriei se vor judeca de către Judecătoria Sectorului 2, iar în celelalte cazuri de către instanţa competentă după materie ori după calitatea persoaneidin municipiul Bucureşti, afară de cazul când prin lege se dispune altfel.
Infracţiunea săvârşită pe o navă va fi judecată de instanţa în a cărei circumscripţie se află primul port român în care ancorează nava, dacă legea nu dispune altfel. Când infracţiunea este săvârşită pe o aeronavă, ea va fi judecată de instanţa în a cărei circumscripţie se află primul loc de aterizare pe teritoriul român. Atunci când nava nu ancorează într-un port român sau când aeronava nu aterizează pe teritoriul român, competenţa revine instanţelor arătate în art. 42 alin. 1şi 2 din C.proc.pen. Procurorul care efectuează sau supraveghează urmărirea penală poate să ceară Înaltei Curţi de Casaţie şi Justiţie să desemneze o altă curte de apel decât cea căreia i-ar reveni competenţa să judece cauza în primă instanţă şi care va fi sesizată după ce se emite rechizitoriul. De asemenea, procurorul care efectuează sau supraveghează urmărirea penală poate să ceară curţii de apel competente să desemneze un alt tribunal sau o altă judecătorie decât cea căreia i-ar reveni competenţa să judece cauza în primă instanţă şi care va fi sesizată după ce se emite rechizitoriul. Nerespectarea dispoziţiilor legale privitoare la competenţa funcţională, după materie şi cea personală a instanţelor judecătoreşti atrage sancţiunea nulităţii absolute , atunci când judecata a fost efectuată de o instanţă inferioară celei legal competente. Această nulitate poate fi invocată de oricare dintre părţi, de procuror sau din oficiu, pe tot parcursul procesului penal, până la pronunţarea hotărârii definitive. Încălcarea dispoziţiilor legale referitoare la competenţa teritorială se sancţionează cu nulitate relativă care poate invocată de procuror, suspect sau inculpat, de celelalte părţi sau de persoana vătămată în următoarele condiţii:
- până la închiderea procedurii în camera preliminară dacă încălcarea a intervenit în cursul urmăriri penale sau în această procedură;
- până la primul termen de judecată cu procedura legal îndeplinită dacă încălcarea a intervenit în cursul urmăririi penale şi instanţa a fost sesizată cu un acord de recunoaştere a vinovăţiei;
- până la următorul termen de judecată cu procedura completă dacă încălcarea aintervenit în cursul judecăţii. Nulitatea relativă se acoperă dacă persoana interesată nu a invocat-o în termenul legal sau dacă persoana interesată a renunţat în mod expres la invocarea nulităţii.
Judecătoriile. Din punct de vedere al competenţei funcţionale, potrivit art. 35 din C.proc.pen, judecătoriile judecă numai în primă instanţă, iar în ceea ce priveşte competenţa materială judecă toate infracţiunile, cu excepţia celor date prin lege în competenţa altor instanţe. Judecătoriile mai soluţionează şi alte cauze, anume prevăzute de lege. Competenţa teritorială se stabileşte potrivit articolelor 41 şi 42 din Codul de procedură penală. În fiecare judeţ al ţării funcţionează două sau mai multe judecătorii, iar în municipiul Bucureşti, în fiecare sector funcţionează câte o judecătorie. În cadrul judecătoriilor din municipiile Constanţa şi Galaţi funcţionează şi câte o secţie maritimă, respectiv fluvială, pentru judecarea cauzelor care au ca obiect infracţiuni săvârşite în legătură cu regimul navigaţiei maritime şi fluviale.
Tribunalele judecă prin prisma competenţei funcţionale, în primă instanţă, soluţionează conflictele de competenţă ivite între judecătoriile din raza sa teritorială, precum şi contestaţiile formulate împotriva hotărârilor pronunţate de judecătorie în cazurile prevăzute de lege. Potrivit competenţei materiale, tribunalul judecă în primă instanţă anumite infracţiuni cu un grad ridicat de pericol social cum sunt cele prevăzutr în art. 188-191, 209-211, 254, 263, 282, 289-294, 303, 304, 306, 307, 309, 345, 346, 354 şi art. 360-367. De asemenea tribunalul, mai judecă infracţiunile pentru care urmărirea penală a fost efectuată de către DIICOT sau DNA, dacă nu sunt date prin lege în competenţa unor instanţe superioare; infracţiunile săvârşite cu intenţie depăşită care au avut ca urmare moartea unei persoane, infracţiunile de spălare a banilor, infracţiunile de evaziune fiscală prevăzute în art. 9 din Legea nr. 241/2005, precum şi alte infracţiuni date prin lege în competenţa sa.
În fiecare judeţ şi în municipiul Bucureşti funcţionează câte un tribunal care îşi are sediul în localitatea reşedinţă de judeţ. Secţiile maritime şi fluviale ale tribunalelor Constanţa şi Galaţi soluţionează în primă instanţă şi în căile de atac cauzele având ca obiect infracţiunile la regimul navigaţiei maritime şi fluviale.
Tribunalele militare judecă în primă instanţă, toate infracţiunile comise de militari până la gradul de colonel inclusiv, cu excepţia celor date în competenţa altor instanţe. De asemenea tribunalele militare soluţionaeză şi alte cauze anume prevăzute de lege. Există 4 tribunal militar având sediile în Bucureşti, Cluj, Iaşi şi Timişoara.
Curţile de apel judecă în primă instanţă, în apel şi soluţionează conflictele de competenţă ivite între judecătoriile şi tribunalele aflate în raza sa teritorială. În primă instanţă, curţile de apel judecă
1. infracţiunile prevăzute în articolele 394-397, 399-412 şi 438-445 din Codul penal,
2. infracţiunile privind securitatea naţională a României prevăzute în legi speciale,
3. cererile de strămutare în cazurile prevăzute de lege;
4. infracţiunile săvârşite de următoarele persoane:
- judecătorii de la judecătorii şi tribunale, procurorii de la
parchetele de pe lângă aceste instanţe, precum şi de avocaţi, notari publici, executori judecătoreşti, controlorii financiari ai Curţii de
Conturi, auditorii publici externi;
- şefii cultelor religioase organizate în condiţiile legii şi de
ceilalţi membri ai înaltului cler care au cel puţin rangul de arhiereu
sau echivalent al acestuia;
- magistraţii asistenţi de la Înalta Curte de Casaţie şi Justiţie,
judecătorii de la curţile de apel şi Curtea Militară de Apel, precum şi de procurorii de la parchetele de lângă aceste instanţe; - membrii Curţii de Conturi, preşedintele Consiliului Legislativ, Avocatul Poporului, adjuncţii Avocatul Poporului şi de chestori; Ca instanţe de apel, curţile de apel judecă apelurile împotriva hotărârilor pronunţate în primă instanţă de judecătorii şi tribunale. Curţile de apel judecă de asemenea cererile prin care s-a solicitat extrădarea sau
transferul persoanelor condamnate în străinătate precum şi alte cauze date prin lege în competenţa lor. De asemenea, curţile de apel soluţionaeză conflictele de competenţă ivite între instanţele din circumscripţia lor, precum şi contestaţiile formulate împotriva hotărârilor pronunţate de tribunal în condiţiile legii. În ţară există 15 curţi de apel, fiecare având în circumscripţia sa mai multe judeţe.
Curtea Militară de Apel Bucureşti judecă în primă instanţă, în apel şi şi soluţionează conflictele de competenţă ivite între tribunalele militare din circumscripţia sa. În primă instanţă, Curtea Militară de Apel judecă
1. infracţiunile prevăzute de Codul penal în articolele 394-397, 399- 412 şi 438-445, săvârşite de militari;
2. infracţiunile privind securitatea naţională a României, prevăzute în legi speciale săvârşite de militari;
3. infracţiunile săvârşite de judecătorii tribunalelor militare, precum şi de procurorii militari de la parchetele militare de pe lângă aceste instanţe;
4. infracţiunile săvârşite de generali, mareşali şi amirali;
5. cererile de strămutare în cazurile prevăzute de lege.
Ca instanţă de apel, judecă apelurile împotriva hotărârilor penale pronunţate în primă instanţă de tribunalele militare. Curtea militară de apel mai soluţionează contestaţiile formulate împotriva hotărârilor pronunţate de tribunalele miltare, precum şi alte cauze anume prevăzute de lege. În ţară există o singură Curte Militară de Apel, cu sediul în municipiul Bucureşti, având competenţă pentru întregul teritoriu al ţării.
Înalta Curte de Casaţie şi Justiţie judecă în primă instanţă, în apel, în recurs în interesul legii precum şi recursurile în casaţie. De asemenea, ea mai soluţionează conflictele de competenţă în cazurile în care această instanţă este instanţa superioară comună instanţelor aflate în conflict, cazurile în care cursul justiţiei este întrerupt, cererile de strămutare, contestaţiile formulate împotriva hotărârilor pronunţate de curţile de apel şi alte cauze anume prevăzute de lege. Înalta Curte de Casaţie şi Justiţie judecă în primă instanţă:
1. infracţiunile de înaltă trădare,
2. infracţiunile săvârşite de următoarele persoane:
- deputaţi, senatori, europarlamentari,
- membrii Guvernului,
- judecătorii Curţii Constituţionale,
- membrii Consiliului Superior al Magistraturii,
- judecătorii Înaltei Curţi de Casaţie şi Justiţie,
- procurorii din cadrul Parchetului de pe lângă Înalta Curte de Casaţie şi Justiţie
- alte cauze date prin lege în competenţa sa.
Ca instanţă de